01999A0804(01) — HR — 01.06.2014 — 001.001

Ovaj je tekst namijenjen isključivo dokumentiranju i nema pravni učinak. Institucije Unije nisu odgovorne za njegov sadržaj. Vjerodostojne inačice relevantnih akata, uključujući njihove preambule, one su koje su objavljene u Službenom listu Europske unije i dostupne u EUR-Lexu. Tim službenim tekstovima može se izravno pristupiti putem poveznica sadržanih u ovom dokumentu.

Koji je izmijenila:









▼B

SPORAZUM O PARTNERSTVU I SURADNJI

između Europskih zajednica i njihovih država članica, s jedne strane, i Gruzije, s druge strane







KRALJEVINA BELGIJA, KRALJEVINA DANSKA, SAVEZNA REPUBLIKA NJEMAČKA, HELENSKA REPUBLIKA, KRALJEVINA ŠPANJOLSKA, FRANCUSKA REPUBLIKA, IRSKA, TALIJANSKA REPUBLIKA, VELIKO VOJVODSTVO LUKSEMBURG, KRALJEVINA NIZOZEMSKA, REPUBLIKA AUSTRIJA, PORTUGALSKA REPUBLIKA, REPUBLIKA FINSKA, KRALJEVINA ŠVEDSKA, UJEDINJENA KRALJEVINA VELIKE BRITANIJE I SJEVERNE IRSKE, ugovorne stranke Ugovora o osnivanju Europske zajednice, Ugovora o osnivanju Europske zajednice za ugljen i čelik i Ugovora o osnivanju Europske zajednice za atomsku energiju, u daljnjem tekstu „države članice”, i EUROPSKA ZAJEDNICA, EUROPSKA ZAJEDNICA ZA UGLJEN I ČELIK I EUROPSKA ZAJEDNICA ZA ATOMSKU ENERGIJU, u daljnjem tekstu „Zajednica”, s jedne strane, i GRUZIJA s druge strane, UZIMAJUĆI u obzir veze između Zajednice, njezinih država članica i Gruzije te vrijednosti koje su im zajedničke, PREPOZNAJUĆI da Zajednica i Gruzija žele učvrstiti te veze i uspostaviti partnerstvo i suradnju kojima bi se učvrstili i proširili odnosi uspostavljeni u prošlosti posebno Sporazumom između Europske ekonomske zajednice i Europske zajednice za atomsku energiju i Saveza Sovjetskih Socijalističkih Republika o trgovini i trgovinskoj i gospodarskoj suradnji potpisanim 18. prosinca 1989., UZIMAJUĆI u obzir opredjeljenje Zajednice i njezinih država članica kao i Gruzije za jačanjem političkih i gospodarskih sloboda koje čine samu osnovu partnerstva, UZIMAJUĆI u obzir opredjeljenje stranaka za promicanjem međunarodnog mira i sigurnosti, kao i mirnog rješavanja sporova i za suradnju s tim ciljem u okviru Ujedinjenih naroda i Organizacije za europsku sigurnost i suradnju (OESS), UZIMAJUĆI u obzir čvrsto opredjeljenje Zajednice i njezinih država članica kao i Gruzije za punom provedbom svih načela i odredaba sadržanih u Završnom aktu Konferencije o europskoj sigurnosti i suradnji (KESS), zaključnim dokumentima sastanaka o praćenju provedbe održanih u Madridu i Beču, dokumentu Bonske konferencije o gospodarskoj suradnji KESS-a, Pariškoj povelji za novu Europu i Helsinškom dokumentu KESS-a iz 1992. godine „Izazovi promjena” te drugim temeljnim dokumentima OESS-a, PREPOZNAJUĆI u tom kontekstu da će podrška neovisnosti, suverenosti i teritorijalnom integritetu Gruzije doprinijeti očuvanju mira i stabilnosti u Europi, UVJERENI u najvišu važnost vladavine prava i poštovanja ljudskih prava, posebno prava pripadnika manjina, uspostavljanja višestranačkog sustava sa slobodnim i demokratskim izborima i ekonomske liberalizacije radi uspostavljanja tržišnoga gospodarstva te prepoznajući napore Gruzije za uspostavom političkih i ekonomskih sustava koji se temelje na tim načelima, VJERUJUĆI da će puna provedba Sporazuma o partnerstvu i suradnji ovisiti o, ali i doprinijeti nastavku i postizanju političkih, gospodarskih i pravnih reformi u Gruziji, kao i uvođenju čimbenika potrebnih za suradnju, posebno u svjetlu zaključaka Bonske konferencije KESS-a, ŽELEĆI u područjima koje obuhvaća ovaj Sporazum potaknuti proces regionalne suradnje sa susjednim zemljama radi promicanja prosperiteta i stabilnosti u regiji, a posebno inicijativa usmjerenih na poticanje suradnje i međusobnog povjerenja između neovisnih država Zakavkazja i drugih susjednih država, ŽELEĆI uspostaviti i razvijati redovne političke dijaloge o bilateralnim, regionalnim i međunarodnim pitanjima od obostranog interesa, PREPOZNAJUĆI I PODRŽAVAJUĆI želju Gruzije za uspostavom bliske suradnje s europskim institucijama, UZIMAJUĆI u obzir potrebu promicanja ulaganja u Gruziju, uključujući ulaganje u energetski sektor, važnost koju u tom kontekstu Zajednica i njezine države članice pridaju ravnopravnim uvjetima provoza kod izvoza energetskih proizvoda; potvrđujući privrženost Zajednice i njezinih država članica i Gruzije Europskoj energetskoj povelji i punoj provedbi Ugovora o Energetskoj povelji i Protokola uz Energetsku povelju o energetskoj učinkovitosti i povezanim okolišnim aspektima, VODEĆI RAČUNA o spremnosti Zajednice da prema potrebi osigura gospodarsku suradnju i tehničku pomoć, IMAJUĆI NA UMU korisnost Sporazuma u pogodovanju postupnog zbližavanja Gruzije i šireg područja suradnje u Europi i susjednim regijama te njezinoj bržoj integraciji u otvoreni međunarodni sustav, UZIMAJUĆI u obzir opredjeljenje stranaka za liberalizacijom trgovine, u skladu s pravilima Svjetske trgovinske organizacije (WTO), SVJESNI potrebe unapređenja uvjeta važnih za gospodarstvo i ulaganje te uvjeta u područjima kao što su osnivanje trgovačkih društava, rad, pružanje usluga i kretanje kapitala, UVJERENI da će se ovim Sporazumom stvoriti nova klima za gospodarske odnose između stranaka, a posebno za razvoj trgovine i ulaganja, koji su ključni za restrukturiranje gospodarstva i tehnološku modernizaciju, ŽELEĆI da se u području zaštite okoliša uspostavi bliska suradnja vodeći računa o sadašnjoj međuovisnosti stranaka u tom području, PREPOZNAJUĆI da suradnja u prevenciji i nadzoru ilegalne imigracije predstavlja jedan od primarnih ciljeva ovog Sporazuma, ŽELEĆI uspostaviti kulturnu suradnju i unaprijediti protok informacija, SPORAZUMJELE SU SE:







Članak 1.

Ovime se uspostavlja partnerstvo između Zajednice i njezinih država članica, s jedne strane, i Gruzije, s druge strane. Ciljevi tog partnerstva su sljedeći:

— osigurati primjereni okvir za politički dijalog između stranaka i time omogućiti razvoj političkih odnosa,

— poduprijeti napore Gruzije za konsolidaciju njezine demokracije, razvoj njezinog gospodarstva i dovršenje prijelaza u tržišno gospodarstvo,

— promicati trgovinu i ulaganje i skladne gospodarske odnose između stranaka te time poticati njihov održivi gospodarski razvoj,

— stvoriti temelj za suradnju u području zakonodavstva, gospodarstva, socijalnih pitanja, financija, civilne znanosti, tehnologije i kulture.







GLAVA I.

OPĆA NAČELA

Članak 2.

Poštovanje demokracije, načela međunarodnog prava i ljudskih prava posebno u smislu Povelje Ujedinjenih naroda, Helsinškog završnog akta i Pariške povelje za novu Europu, kao i načela tržišnog gospodarstva, uključujući načela proglašena u dokumentima Bonske konferencije KESS-a, čine temelj unutarnje i vanjske politike stranaka te predstavljaju ključne elemente partnerstva i ovog Sporazuma.

Članak 3.

Stranke smatraju da je za njihov prosperitet i stabilnost u budućnosti od ključne važnosti da nove neovisne države koje su nastale raspadom Saveza Sovjetskih Socijalističkih Republika, u daljnjem tekstu „neovisne države”, održavaju i razviju međusobnu suradnju u skladu s načelima Helsinškog završnog akta i međunarodnim pravom i u duhu dobrosusjedskih odnosa te će uložiti sve napore da taj proces potaknu.

Članak 4.

Stranke prema potrebi preispituju promjene okolnosti u Gruziji, posebno u pogledu tamošnjih gospodarskih uvjeta i provedbe tržišno usmjerenih gospodarskih reformi. Vijeće za suradnju može strankama dati preporuke u vezi s razvojem bilo kojeg dijela ovog Sporazuma u svjetlu tih okolnosti.







GLAVA II.

POLITIČKI DIJALOG

Članak 5.

Između stranaka uspostavlja se redoviti politički dijalog koji stranke namjeravaju razvijati i jačati. Dijalog prati i konsolidira međusobno približavanje Zajednice i Gruzije, podupire tekuće političke i gospodarske promjene u toj zemlji i doprinosi uspostavi novih oblika suradnje. Političkim dijalogom:

— učvrstit će se veze Gruzije sa Zajednicom i njezinim državama članicama, pa time i sa zajednicom demokratskih naroda u cjelini. Gospodarsko približavanje postignuto putem ovog Sporazuma dovest će do intenzivnijih političkih odnosa,

— ubrzat će se približavanje stavova o međunarodnim pitanjima od obostranog interesa, čime će se povećati sigurnost i stabilnost u regiji i promicati budući razvoj neovisnih država Zakavkazja,

— predviđa se da stranke nastoje surađivati na pitanjima jačanja stabilnosti i sigurnosti u Europi, poštovanja načela demokracije, poštovanja i promicanja ljudskih prava, posebno prava pripadnika manjinskih skupina, te da se prema potrebi savjetuju o relevantnim pitanjima.

Takav se dijalog može voditi na regionalnoj osnovi radi davanja doprinosa rješavanju regionalnih konflikata i napetosti.

Članak 6.

Na ministarskoj razini politički se dijalog vodi u okviru Vijeća za suradnju koje se osniva na temelju članka 81. te u drugim prilikama, na temelju uzajamnog dogovora.

Članak 7.

Stranke utvrđuju druge postupke i mehanizme za politički dijalog, a posebno u sljedećim oblicima:

— redoviti sastanci, na razini viših dužnosnika, između predstavnika Zajednice i njezinih država članica, s jedne strane, i predstavnika Gruzije, s druge strane,

— služeći se u najvećoj mogućoj mjeri diplomatskim kanalima između stranaka, uključujući odgovarajuće kontakte na bilateralnom kao i na multilateralnom planu, npr. u Ujedinjenim narodima, na sastancima OESS-a i drugdje,

— bio koja druga sredstva, uključujući mogućnost sastanaka stručnjaka, kojima bi se doprinijelo jačanju i razvoju tog dijaloga.

Članak 8.

Politički se dijalog na parlamentarnoj razini odvija u okviru Odbora za parlamentarnu suradnju koji se osniva na temelju članka 86.







GLAVA III.

TRGOVINA ROBOM

Članak 9.

1. Stranke jedna drugoj dodjeljuju tretman najpovlaštenije nacije u svim područjima u pogledu:

— carina i davanja koji se primjenjuju na uvoz i izvoz, uključujući metodu naplaćivanja takvih carina i davanja,

— odredaba koje se odnose na carinjenje, provoz, skladišta i pretovare,

— poreza i drugih domaćih davanja bilo koje vrste koji se izravno ili neizravno primjenjuju na uvezenu robu,

— metoda plaćanja i prijenosa takvih plaćanja,

— pravila u vezi s prodajom, kupnjom, prijevozom, distribucijom i upotrebom robe na domaćem tržištu.

2. Odredbe stavka 1. ne primjenjuje se na:

(a) povlastice koje se dodjeljuju radi stvaranja carinske unije ili područja slobodne trgovine ili koje proizlaze iz stvaranja takve unije ili područja;

(b) povlastice koje se dodjeljuju određenim zemljama u skladu s pravilima WTO-a i drugim međunarodnim dogovorima u korist zemalja u razvoju;

(c) povlastice koje se dodjeljuju zemljama u susjedstvu radi olakšavanja graničnog prometa.

3. Odredbe stavka 1. ne primjenjuju se, tijekom prijelaznog razdoblja koje istječe na dan pristupanja Gruzije WTO-u ili 31. prosinca 1998., ovisno o tome što nastupi ranije, na povlastice utvrđene u Prilogu I. koje Gruzija dodjeljuje drugim državama nastalima raspadom SSSR-a.

Članak 10.

1. Stranke su suglasne da je načelo slobodnog provoza ključan uvjet postizanja ciljeva ovog Sporazuma.

U skladu s navedenim, svaka stranka osigurava neograničeni provoz preko svojeg područja ili kroz njega za robu podrijetlom iz carinskog područja ili namijenjenu carinskom području druge stranke.

2. Između stranaka primjenjuju se pravila opisana u članku V. stavcima 2., 3., 4. i 5. GATT-a.

3. Pravilima sadržanima u ovomu članku ne dovode se u pitanje bilo koja posebna pravila koja su stranke međusobno dogovorile, a koja se odnose na određene sektore, posebice na prijevoz, ili na određene proizvode.

Članak 11.

Ne dovodeći u pitanje prava i obveze koje proizlaze iz međunarodnih konvencija o privremenom uvozu robe koje su obvezujuće za obje stranke, svaka stranka, u skladu sa svojim zakonodavstvom, nadalje odobrava drugoj stranci izuzeće od uvoznih carina i davanja na robu koja je privremeno uvezena, u slučajevima i u skladu s postupcima utvrđenim u bilo kojoj drugoj međunarodnoj konvenciji o tom pitanju koja je za nju obvezujuća. Treba voditi računa o uvjetima pod kojima je predmetna stranka prihvatila obveze koje proizlaze iz takve konvencije.

Članak 12.

1. Roba podrijetlom iz Gruzije uvozi se u Zajednicu bez količinskih ograničenja, ne dovodeći u pitanje članke 14., 17. i 18. ovog Sporazuma.

2. Roba podrijetlom iz Zajednice uvozi se u Gruziju bez ikakvih količinskih ograničenja ili mjera s istovrsnim učinkom, ne dovodeći u pitanje odredbe članka 14. ovog Sporazuma.

Članak 13.

Trgovina robom između stranaka odvija se prema tržišnim cijenama

Članak 14.

1. Kada se neki proizvod uvozi na područje jedne od stranaka u toliko povećanim količinama ili pod takvim uvjetima da to uzrokuje ili bi moglo prouzročiti štetu domaćim proizvođačima sličnih ili izravno konkurentnih proizvoda, Zajednica ili Gruzija, ovisno o tome o kome je riječ, može poduzeti odgovarajuće mjere u skladu sa sljedećim postupcima i uvjetima.

2. Prije nego što se bilo kakve mjere poduzmu ili, u slučajevima u kojima se primjenjuje stavak 4., što je moguće prije nakon njihova poduzimanja, Zajednica ili Gruzija, ovisno o tome o kome je riječ, Vijeću za suradnju dostavljaju sve relevantne informacije radi pronalaženja rješenja koje je prihvatljivo za obje stranke, kako je predviđeno u glavi XI.

3. Ako stranke putem savjetovanja u roku od 30 dana od upućivanja predmeta Vijeću za suradnju ne postignu dogovor o radnjama koje treba poduzeti kako bi se izbjegla ta situacija, stranka koja je tražila savjetovanje može ograničiti uvoz dotičnih proizvoda u mjeri i u roku koji su potrebni za sprečavanje ili popravljanje štete, ili može usvojiti druge odgovarajuće mjere.

4. U kritičnim okolnostima u kojima bi odlaganje uzrokovalo teško nadoknadivu štetu, stranke mogu poduzeti mjere prije savjetovanja, pod uvjetom da se savjetovanje ponudi odmah nakon poduzimanja takvih mjera.

5. Pri odabiru mjera iz ovog članka stranke daju prednost mjerama koje najmanje ometaju postizanje ciljeva ovog Sporazuma.

6. Ništa u ovom članku ne dovodi u pitanje niti na bilo koji način utječe na anti-dampinške ili kompenzacijske mjere koje bilo koja od stranaka poduzima u skladu s člankom VI. GATT-a, Sporazumom o provedbi članka VI. GATT-a, Sporazumom o tumačenju i primjeni članaka VI., XVI. i XXIII. GATT-a ili odgovarajućim domaćim zakonodavstvom.

Članak 15.

Stranke se obvezuju razmatrati mogućnosti razvoja odredaba ovog Sporazuma o međusobnoj trgovini robom, koliko to okolnosti dozvoljavaju, uključujući stanje koje proistječe iz pristupanja Gruzije WTO-u. Vijeće za suradnju može strankama dati preporuke za takav razvoj koje stranke, ako ih prihvate, mogu početi primjenjivati na temelju međusobnog dogovora u skladu sa svojim odgovarajućim postupcima.

Članak 16.

Ovim se Sporazumom ne sprečavaju zabrane niti ograničenja uvoza, izvoza ili provoza robe opravdana iz razloga javnog morala, javnog poretka ili javne sigurnosti; zaštite zdravlja i života ljudi, životinja ili biljaka; zaštite prirodnih resursa; zaštite nacionalnog blaga umjetničke, povijesne ili arheološke vrijednosti ili zaštite intelektualnog, industrijskog i trgovačkog vlasništva, ili pravila koja se odnose na zlato i srebro. Međutim, takve zabrane ili ograničenja ne smiju biti sredstvo proizvoljne diskriminacije ili prikrivenog ograničavanja trgovine između stranaka.

Članak 17.

Ova se glava ne primjenjuje na trgovinu tekstilnim proizvodima koji potpadaju pod poglavlja 50. do 63. kombinirane nomenklature. Trgovina tim proizvodima uređena je posebnim sporazumom koji je parafiran 22. prosinca 1995., a privremeno se primjenjuje od 1. siječnja 1996.

Članak 18.

1. Trgovina proizvodima obuhvaćenima Ugovorom o osnivanju Europske zajednice za ugljen i čelik uređena je odredbama ove glave, uz izuzetak članka 12.

2. Za pitanja ugljena i čelika osniva se kontaktna skupina koja se sastoji od predstavnika Zajednice, s jedne strane, i predstavnika Gruzije, s druge strane.

Kontaktna skupina redovito razmjenjuje informacije o pitanjima ugljena i čelika od interesa za stranke.

Članak 19.

Trgovina nuklearnim materijalima vodi se u skladu s odredbama Ugovora o osnivanju Europske zajednice za atomsku energiju. Trgovina nuklearnim materijalima prema potrebi podliježe odredbama posebnog sporazuma koji će se sklopiti između Europske zajednice za atomsku energiju i Gruzije.







GLAVA IV.

ODREDBE KOJE SE ODNOSE NA POSLOVANJE I ULAGANJA







POGLAVLJE I.

UVJETI RADA

Članak 20.

1. Podložno zakonima, uvjetima i postupcima koji se primjenjuju u svakoj državi članici, Zajednica i države članice nastoje osigurati da u postupanju prema državljanima Gruzije koji su zakonito zaposleni na području države članice nema diskriminacije na temelju državljanstva u pogledu radnih uvjeta, naknade za rad ili otpuštanja s radnog mjesta, u usporedbi s državljanima te države.

2. Podložno zakonima, uvjetima i postupcima koji se primjenjuju u Gruziji, Gruzija osigurava da u postupanju prema državljanima države članice koji su zakonito zaposleni na području Gruzije nema diskriminacije na temelju državljanstva u pogledu radnih uvjeta, naknade za rad ili otpuštanja s radnog mjesta, u usporedbi s državljanima Gruzije.

Članak 21.

Vijeće za suradnju ispituje kako se mogu unaprijediti radni uvjeti za poslovne osobe u skladu s međunarodnim obvezama stranaka, uključujući i one utvrđene u dokumentu Bonske konferencije KESS-a.

Članak 22.

Vijeće za suradnju daje preporuke za provedbu članaka 20. i 21.







POGLAVLJE II.

UVJETI KOJI UTJEČU NA OSNIVANJE I DJELOVANJE TRGOVAČKIH DRUŠTAVA

Članak 23.

1. U pogledu poslovnog nastana u smislu članka 25. točke (d), Zajednica i njezine države članice gruzijskim trgovačkim društvima odobravaju tretman koji nije manje povoljan od tretmana koji se daje bilo kojoj trećoj zemlji.

2. Ne dovodeći u pitanje rezerve iz Priloga IV., Zajednica i njezine države članice društvima kćerima gruzijskih trgovačkih društava s poslovnim nastanom na njihovim područjima, u pogledu njihova djelovanja odobravaju tretman koji nije manje povoljan od tretmana koji se daje bilo kojim trgovačkim društvima Zajednice.

3. Zajednica i njezine države članice podružnicama gruzijskih trgovačkih društava s poslovnim nastanom na njihovim područjima, u pogledu njihova djelovanja odobravaju tretman koji nije manje povoljan od tretmana koji se daje podružnicama trgovačkih društava bilo koje treće zemlje.

4. Ne dovodeći u pitanje rezerve iz Priloga V. i podložno uvjetima koji se njime utvrđuju, u pogledu poslovnog nastana u smislu članka 25. točke (d), trgovačkim društvima Zajednice Gruzija odobrava tretman koji nije manje povoljan od tretmana koji daje gruzijskim trgovačkim društvima ili trgovačkim društvima bilo koje treće zemlje, ovisno o tome koji je bolji, a u pogledu djelovanja društava kćeri i podružnica trgovačkih društava Zajednice s poslovnim nastanom na njezinom području odobrava tretman koji nije manje povoljan od tretmana koji daje vlastitim trgovačkim društvima ili podružnicama ili trgovačkom društvu ili podružnici bilo koje treće zemlje, ovisno o tome koji je bolji.

Članak 24.

1. Ne dovodeći u pitanje odredbe članka 100., odredbe članka 23. ne primjenjuju se na zračni prijevoz, prijevoz unutarnjim plovnim putovima i pomorski prijevoz.

2. Međutim, u pogledu djelatnosti kako se navode u daljnjem tekstu, koje obavljaju pomorske agencije koje pružaju usluge u međunarodnom pomorskom prijevozu, uključujući operacije intermodalnog prijevoza koje obuhvaćaju pomorske dionice, svaka stranka dopušta trgovačkim društvima druge stranke komercijalnu prisutnost na svojem području u obliku društava kćeri ili podružnica, pod uvjetima poslovnog nastana i djelovanja koji nisu manje povoljni od onih koje daje vlastitim trgovačkim društvima ili društvima kćerima ili podružnicama trgovačkih društava bilo koje treće zemlje, ovisno o tome koji su uvjeti bolji, i to u skladu s zakonima i drugim propisima koji su primjenjivi u svakoj stranci.

3. Te djelatnosti uključuju, ali se ne ograničavaju na:

(a) marketing i prodaju pomorskog prijevoza i s njim povezanih usluga izravno kupcima, od ponude do izdavanja računa, bez obzira na to pruža li te usluge ili nudi dotični davatelj usluge ili davatelji usluga s kojima prodavatelj usluge ima uspostavljen trajni poslovni odnos;

(b) kupovinu i korištenje, za svoj račun ili u ime svojih kupaca (i ponovna prodaja svojim kupcima) svih usluga prijevoza i usluga u vezi s prijevozom, uključujući usluge unutarnjeg prijevoza bilo kojim načinom, posebno unutarnjim plovnim putovima, cestom i željeznicom, koji je potreban za isporuku cjelovite usluge;

(c) izradu dokumentacije u vezi s prijevoznim ispravama, carinskim ispravama ili drugim dokumentima koji se odnose na podrijetlo i vrstu robe koja se prevozi;

(d) pružanje poslovnih informacija svim sredstvima, uključujući računalne informatičke sustave i elektroničku razmjenu podataka (bez diskriminirajućih ograničenja u vezi s telekomunikacijama);

(e) uspostavljanje bilo kojeg poslovnog dogovora, uključujući sudjelovanje u kapitalu trgovačkog društva i zapošljavanje lokalno odabranog osoblja (ili, kada se radi o inozemnom osoblju, podložno relevantnim odredbama ovog Sporazuma) u bilo kojoj lokalno osnovanoj pomorskoj agenciji;

(f) djelovanje u ime trgovačkih društava, inter alia, kod organiziranja odlaska i dolaska plovila u luku ili, prema potrebi, preuzimanja tereta.

Članak 25.

Za potrebe ovog Sporazuma:

(a) „trgovačko društvo Zajednice” odnosno „gruzijsko trgovačko društvo” znači trgovačko društvo osnovano u skladu s pravom neke države članice odnosno Gruzije čije se registrirano sjedište, središnja uprava ili glavno mjesto poslovanja nalazi na području Zajednice odnosno Gruzije. Međutim, ako bi trgovačko društvo koje je osnovano u skladu s pravom neke države članice odnosno Gruzije imalo svoje registrirano sjedište samo na području Zajednice odnosno Gruzije, to se trgovačko društvo smatra trgovačkim društvom Zajednice odnosno gruzijskim trgovačkim društvom ako je njegovo poslovanje stvarno i trajno povezano s gospodarstvom jedne od država članica odnosno Gruzije;

(b) „društvo kćer” trgovačkog društva znači društvo pod stvarnom kontrolom prvog trgovačkog društva;

(c) „podružnica” trgovačkog društva znači mjesto poslovanja koje nije pravna osoba i koje je u svom pojavnom obliku stalna jedinica, kao na primjer ispostava matičnog društva, ima svoju upravu i materijalno je opremljena za poslovanje s trećim osobama tako da treće osobe, iako znaju da će prema potrebi biti uspostavljena pravna povezanost s tim matičnim društvom čije je sjedište u inozemstvu, ne trebaju poslovati izravno s matičnim društvom već svoje poslove mogu obaviti u mjestu poslovanja koje čini njegovu ispostavu;

(d) „poslovni nastan” znači pravo trgovačkih društava Zajednice ili gruzijskih trgovačkih društava iz točke (a) da započnu gospodarske djelatnosti osnivanjem društava kćeri i podružnica u Gruziji odnosno Zajednici;

(e) „djelovanje” znači obavljanje gospodarskih djelatnosti;

(f) „gospodarske djelatnosti” su djelatnosti industrijske, trgovačke i profesionalne prirode.

Što se tiče međunarodnog pomorskog prometa, uključujući i operacije intermodalnog prometa koji obuhvaća pomorsku dionicu, državljani država članica odnosno Gruzije s poslovnim nastanom izvan Zajednice odnosno Gruzije te pomorske agencije s poslovnim nastanom izvan Zajednice odnosno Gruzije koje su pod kontrolom državljana države članice odnosno Gruzije, također su obuhvaćeni odredbama ovog poglavlja i poglavlja III. ako su njihova plovila registrirana u toj državi članici odnosno u Gruziji, a u skladu s njihovim odgovarajućim zakonodavstvom.

Članak 26.

1. Neovisno o ostalim odredbama ovog Sporazuma, stranci se ne priječi da iz opreza poduzima mjere, uključujući mjere za zaštitu ulagača, deponenata, osiguranika ili osoba prema kojima neki davatelj financijskih usluga ima fiducijarnu obvezu, ili mjere kojima se osigurava cjelovitost i stabilnost financijskog sustava. Ako takve mjere nisu u skladu s odredbama ovog Sporazuma, ne smiju služiti kao sredstvo izbjegavanja obveza koje stranka preuzima u okviru ovog Sporazuma.

2. Ništa se u ovom Sporazumu ne tumači na način da se od bilo koje stranke zahtijeva otkrivanje podataka koji se odnose na poslove i račune pojedinačnih klijenata, ili povjerljivih ili zaštićenih informacija koje su u posjedu javnih tijela.

3. Za potrebe ovog Sporazuma, izraz „financijske usluge” znači djelatnosti opisane u Prilogu III.

Članak 27.

Odredbe ovog Sporazuma ne dovode u pitanje primjenu, od strane bilo koje od stranaka, bilo koje mjere koja je nužna radi sprečavanja izbjegavanja, putem odredaba ovog Sporazuma, njezinih mjera koje se odnose na pristup trećih zemalja njezinu tržištu.

Članak 28.

1. Neovisno o odredbama poglavlja I. ove glave, trgovačko društvo Zajednice ili gruzijsko trgovačko društvo s poslovnim nastanom na području Gruzije odnosno Zajednice ima pravo, u skladu s važećim zakonodavstvom u zemlji domaćinu poslovnog nastana, na području Gruzije odnosno Zajednice zaposliti radnike koji su državljani država članica Zajednice odnosno Gruzije izravno ili preko svojih društava kćeri ili podružnica, pod uvjetom da se radi o ključnom osoblju u smislu stavka 2., te da se takvi radnici zapošljavaju isključivo u trgovačkim društvima ili podružnicama. Dozvole boravka i radne dozvole za takve radnike izdaju se samo za razdoblje tog radnog odnosa.

2. Ključno osoblje gore spomenutih trgovačkih društava, u daljnjem tekstu „organizacije”, jesu „osobe premještene unutar društva” u smislu točke (c) koje pripadaju sljedećim kategorijama, pod uvjetom da je ta organizacija pravna osoba i da su dotične osobe bile u njoj zaposlene ili su u njoj bile partneri (ne i većinski dioničari), najmanje godinu dana neposredno prije premještaja:

(a) osobe koje u organizaciji imaju viši položaj, koje prvenstveno rukovode poslovanjem trgovačkog društva i koje se uglavnom nalaze pod općim nadzorom ili rukovodstvom uprave ili dioničara društva ili tijela ili osobe koja obnaša istovjetnu dužnost, uključujući:

— upravljanje trgovačkim društvom, odjelom ili pod-odjelom društva,

— praćenje i nadziranje rada drugih radnika koji obavljaju poslove nadzora, stručne ili rukovodeće poslove,

— posjedovanje osobne ovlasti za zapošljavanje i otpuštanje radnika, odnosno davanje preporuka u vezi sa zapošljavanjem, otpuštanjem ili drugim kadrovskim poslovima;

(b) osobe koje rade u organizaciji i koje posjeduju posebna znanja, ključna za pružanje usluga, istraživačku opremu, tehnike ili rukovođenje poslovnim nastanom. Ocjena takvih znanja može odražavati, osim znanja usko povezanih s poslovnim nastanom, visoku razinu stručne osposobljenosti u odnosu na određenu vrstu posla ili djelatnosti koja zahtijeva posebno tehničko znanje, uključujući članstvo u ovlaštenoj strukovnoj udruzi;

(c) „osoba premještena unutar društva” znači fizička osoba koja radi u određenoj organizaciji na području jedne od stranaka, ali se u kontekstu obavljanja gospodarskih djelatnosti privremeno premješta na područje druge stranke; dotična organizacija mora imati svoje glavno mjesto obavljanja poslovne djelatnosti na području jedne od stranaka, a premještaj se mora obaviti u poslovni nastan (podružnicu, društvo kćer) te organizacije, koji u stvarnosti obavlja slične gospodarske djelatnosti na području druge stranke.

Članak 29.

1. Stranke čine sve što je moguće kako bi se izbjeglo poduzimanje bilo kojih mjera ili radnji kojima bi se uvjeti za poslovni nastan i djelovanje trgovačkih društava druge stranke učinili restriktivnijima od postojećeg stanja na dan koji prethodi danu potpisivanja ovog Sporazuma.

2. Odredbama ovog članka ne dovode se u pitanje odredbe članka 37.; situacije obuhvaćene tim člankom 37. uređuju isključivo njegove odredbe uz isključenje svake druge odredbe.

3. Djelujući u duhu partnerstva i suradnje te u svjetlu odredaba članka 43., Vlada Gruzije obavješćuje Zajednicu o svojim namjerama za donošenje novih zakona ili usvajanje novih propisa kojima bi uvjeti za poslovni nastan ili djelovanje društava kćeri ili podružnica trgovačkih društava Zajednice u Gruziji postali restriktivniji od postojećeg stanja na dan koji prethodi danu potpisivanja ovog Sporazuma. Zajednica može tražiti od Gruzije da joj dostavi nacrte tih zakona ili propisa i da započne savjetovanje o tim nacrtima.

4. Ako bi novi zakoni ili drugi propisi uvedeni u Gruziji doveli do restriktivnijih uvjeta djelovanja društava kćeri i podružnica trgovačkih društava Zajednice s poslovnim nastanom u Gruziji nego što je postojeće stanje na dan potpisivanja ovog Sporazuma, tijekom tri godine od stupanja na snagu relevantnog akta dotični zakoni ili drugi propisi ne primjenjuju se na ta društva kćeri i podružnice koji su u vrijeme stupanja na snagu relevantnog akta već imali poslovni nastan u Gruziji.







POGLAVLJE III.

PREKOGRANIČNO PRUŽANJE USLUGA IZMEĐU ZAJEDNICE I GRUZIJE

Članak 30.

1. Stranke se obvezuju, u skladu s odredbama ovog poglavlja te uzimajući u obzir razvoj uslužnog sektora u strankama, poduzeti potrebne mjere kako bi postupno omogućile pružanje usluga od strane trgovačkih društava Zajednice odnosno gruzijskih trgovačkih društava s poslovnim nastanom u stranci kojoj ne pripada osoba kojoj su te usluge namijenjene.

2. Vijeće za suradnju daje preporuke za provedbu stavka 1.

Članak 31.

Stranke surađuju radi razvoja tržišno usmjerenog uslužnog sektora u Gruziji.

Članak 32.

1. Stranke se obvezuju učinkovito primjenjivati načelo neograničenog pristupa međunarodnom pomorskom tržištu i prometu na komercijalnoj osnovi:

(a) gornjom se odredbom ne dovode u pitanje prava i obveze koje proizlaze iz Konvencije Ujedinjenih naroda o Kodeksu ponašanja linijskih konferencija, kako se primjenjuje na jednu ili drugu stranku ovog Sporazuma. Nekonferencijski linijski brodari slobodno djeluju natječući se s konferencijskim sve dok se pridržavaju načela poštenog tržišnog natjecanja na komercijalnoj osnovi;

(b) stranke potvrđuju svoju predanost okruženju slobodnog tržišnog natjecanja kao osnovne značajke prometa krutog i tekućeg rasutog tereta.

2. U primjeni načela iz stavka 1. stranke:

(a) počevši od stupanja na snagu ovog Sporazuma, ne primjenjuju odredbe o podjeli tereta iz bilateralnih sporazuma između država članica Zajednice i bivšeg Sovjetskog Saveza;

(b) u buduće sporazume s trećim zemljama ne uvode klauzule o podjeli tereta, osim u iznimnim okolnostima u kojima linijski brodari iz jedne ili druge stranke ovog Sporazuma inače ne bi imali stvarnu priliku prometovati u dotičnu treću zemlju radi obavljanja trgovine i iz nje;

(c) zabranjuju dogovore o podjeli tereta u budućim bilateralnim sporazumima koji se odnose na promet krutim i tekućim rasutim teretom;

(d) stupanjem na snagu ovog Sporazuma ukidaju sve jednostrane mjere te administrativne, tehničke i druge prepreke koje bi mogle imati ograničavajuće ili diskriminirajuće učinke na slobodno pružanje usluga u međunarodnom pomorskom prometu.

3. Za brodove kojima upravljaju državljani ili trgovačka društva druge stranke, svaka stranka odobrava, inter alia, tretman koji nije manje povoljan od tretmana koji odobrava za vlastite brodove u pogledu pristupa lukama koje su otvorene za međunarodni promet, uporabe infrastrukture i pomoćnih pomorskih usluga u lukama, kao i naknada i pristojbi, carinskih pogodnosti, dodjeljivanja vezova te mogućnosti utovara i istovara.

4. Državljani i trgovačka društva Zajednice koji pružaju usluge u međunarodnom pomorskom prometu slobodno mogu pružati međunarodne pomorsko-riječne usluge na unutarnjim plovnim putovima Gruzije i obrnuto.

Članak 33.

Radi osiguravanja koordiniranog razvoja prijevoza između stranaka, prilagođenog njihovim komercijalnim potrebama, uvjeti zajedničkog pristupa tržištu i pružanje usluga cestovnog i željezničkog prijevoza te prijevoza unutarnjim plovnim putovima i, ako je primjenjivo, zračnog prijevoza mogu se urediti posebnim sporazumima o kojima, ako je to potrebno, stranke mogu pregovarati nakon stupanja na snagu ovog Sporazuma.







POGLAVLJE IV.

OPĆE ODREDBE

Članak 34.

1. Odredbe ove glave primjenjuju se podložno ograničenjima opravdanima na temelju javnog poretka, javne sigurnosti ili javnog zdravlja.

2. One se ne primjenjuju na djelatnosti koje su na području bilo koje stranke povezane, makar i povremeno, s izvršavanjem javnih ovlasti.

Članak 35.

Za potrebe ove glave, ništa u ovom Sporazumu ne sprečava stranke da primjenjuju svoje zakone i druge propise u pogledu ulaska i boravka, rada, uvjeta rada i poslovnog nastana fizičkih osoba i pružanja usluga, pod uvjetom da ih pritom ne primjenjuju na način da poništavaju ili umanjuju koristi koje bilo koja od stranaka ima na temelju uvjeta neke posebne odredbe ovog Sporazuma. Ovom se odredbom ne dovodi u pitanje primjena članka 34.

Članak 36.

Trgovačka društva koja su pod kontrolom i isključivo u zajedničkim vlasništvu gruzijskih trgovačkih Gruzije i trgovačkih društva Zajednice također su obuhvaćena odredbama poglavlja II., III. i IV.

Članak 37.

Od dana koji je mjesec dana ranije od dana stupanja na snagu relevantnih obveza Općeg sporazuma o trgovini uslugama (GATS), tretman koji jedna stranka na temelju ovog Sporazuma odobrava drugoj stranci u pogledu sektora i mjera koje obuhvaća GATS ni u kojem slučaju nije povoljniji od tretmana koji ta prva stranka odobrava na temelju odredaba GATS-a i to za svaki uslužni sektor, podsektor i način pružanja usluge.

Članak 38.

Za potrebe poglavlja II., III. i IV., ne uzima se u obzir tretman koji je Zajednica, njezine države članice ili Gruzija odobrila u skladu s obvezama preuzetima sporazumima o gospodarskoj integraciji u skladu s načelima članka V. GATS-a.

Članak 39.

1. Tretman najpovlaštenije nacije odobren u skladu s odredbama ove glave ne primjenjuje se na porezne povlastice koje stranke daju ili će davati u budućnosti na temelju sporazuma o izbjegavanju dvostrukog oporezivanja ili drugih poreznih dogovora.

2. Ništa u ovoj glavi ne tumači se kao sprečavanje stranaka da usvoje ili provedu bilo koju mjeru čiji je cilj sprečavanje izbjegavanja ili utaje poreza u skladu s poreznim odredbama sporazuma o izbjegavanju dvostrukog oporezivanja i drugih poreznih dogovora ili domaćih fiskalnih propisa.

3. Ništa u ovoj glavi ne tumači se kao sprečavanje država članica ili Gruzije da u primjeni relevantnih odredaba svojeg fiskalnog zakonodavstva razlikuju porezne obveznike koji nisu u istovjetnoj situaciji, posebice s obzirom na njihovo boravište.

Članak 40.

Ne dovodeći u pitanje članak 28., niti jedna odredba poglavlja II., III. i IV. ne tumači se kao da se njome daje pravo:

— državljanima država članica odnosno Gruzije da u bilo kojem svojstvu ulaze ili borave na području Gruzije odnosno Zajednice, a posebno kao dioničari ili partneri trgovačkog društva ili direktori ili djelatnici društva ili pružatelji ili primatelji usluga,

— društvima kćerima ili podružnicama gruzijskih trgovačkih društava u Zajednici da zapošljavaju ili da imaju zaposlene državljane Gruzije na području Zajednice,

— društvima kćerima ili podružnicama trgovačkih društava Zajednice u Gruziji da zapošljavaju ili da imaju zaposlene državljane država članica na području Gruzije,

— gruzijskim trgovačkim društvima ili društvima kćerima ili podružnicama gruzijskih trgovačkih društava u Zajednici da dovode Gruzijce kako bi djelovali u ime i pod nadzorom drugih osoba na temelju ugovora o privremenom zapošljavanju,

— trgovačkim društvima Zajednice ili društvima kćerima ili podružnicama trgovačkih društava Zajednice u Gruziji da dovode radnike koji su državljani država članica na temelju ugovora o privremenom zapošljavanju.







POGLAVLJE V.

TEKUĆA PLAĆANJA I KAPITAL

Članak 41.

1. Stranke se obvezuju odobriti, u slobodno konvertibilnoj valuti, sva tekuća plaćanja između rezidenata Zajednice i Gruzije povezana s kretanjem robe, usluga i osoba, koja se izvršavaju u skladu s odredbama ovog Sporazuma.

2. U pogledu transakcija na kapitalnom računu platne bilance, od stupanja na snagu ovog Sporazuma osigurava se slobodno kretanje kapitala koji se odnosi na izravna ulaganja u trgovačka društva koja su osnovana u skladu sa zakonima zemlje domaćina i ulaganja koja su obavljena u skladu s odredbama poglavlja II., kao i likvidaciju ili povrat tih ulaganja i eventualne dobiti koja iz njih proizlazi.

3. Ne dovodeći u pitanje stavak 2. ili stavak 5., od stupanja na snagu ovog Sporazuma ne uvode se nikakva nova devizna ograničenja na kretanje kapitala i s tim povezana tekuća plaćanja između rezidenata Zajednice i Gruzije, a postojeći dogovori ne smiju postati restriktivniji.

4. Radi promicanja ciljeva ovog Sporazuma, stranke se međusobno savjetuju u svrhu pojednostavljenja kretanja, između Zajednice i Gruzije, oblika kapitala različitih od onih spomenutih u stavku 2.

5. U vezi s odredbama ovog članka, sve do uvođenja pune konvertibilnosti gruzijske valute u smislu članka VIII. Statuta Međunarodnog monetarnog fonda (MMF) u izuzetnim okolnostima Gruzija smije primijeniti tečajna ograničenja povezana s odobravanjem ili podizanjem kratkoročnih ili srednjoročnih financijskih kredita, u mjeri u kojoj se ta ograničenja Gruziji uvode radi odobravanja takvih kredita te su dopuštena sukladno statusu Gruzije u MMF-u. Gruzija ta ograničenja primjenjuje na nediskriminirajući način. Ograničenja se primjenjuju na način da se njima što je moguće manje remeti ovaj Sporazum. O uvođenju takvih mjera i o bilo kakvim njihovim promjenama Gruzija bez odlaganja obavješćuje Vijeće za suradnju.

6. Ne dovodeći u pitanje stavke 1. i 2., ako u izuzetnim okolnostima kretanje kapitala između Zajednice i Gruzije uzrokuje ili prijeti uzrokovanjem ozbiljnih teškoća u djelovanju tečajne politike ili monetarne politike u Zajednici ili Gruziji, Zajednica odnosno Gruzija može poduzeti zaštitne mjere u pogledu kretanja kapitala između Zajednice i Gruzije za razdoblje od najviše šest mjeseci ako su takve mjere prijeko potrebne.







POGLAVLJE VI.

ZAŠTITA INTELEKTUALNOG, INDUSTRIJSKOG I TRGOVAČKOG VLASNIŠTVA

Članak 42.

1. U skladu s odredbama ovog članka i Priloga II., Gruzija nastavlja unapređivati zaštitu prava intelektualnog, industrijskog i trgovačkog vlasništva kako bi do kraja pete godine od stupanja na snagu ovog Sporazuma osigurala razinu zaštite sličnu razini koja postoji u Zajednici, uključujući učinkovita sredstva za provedbu tih prava.

2. Do kraja pete godine od stupanja na snagu ovog Sporazuma Gruzija pristupa multilateralnim konvencijama o pravima intelektualnog, industrijskog i trgovačkog vlasništva iz Priloga II. stavka 1. čije su ugovorne stranke države članice ili koje države članice de facto primjenjuju u skladu s relevantnim odredbama sadržanima u tim konvencijama.







GLAVA V.

SURADNJA U PODRUČJU ZAKONODAVSTVA

Članak 43.

1. Stranke prepoznaju da je usklađivanje postojećeg i budućeg gruzijskog zakonodavstva sa zakonodavstvom Zajednice važan uvjet za učvršćivanje gospodarskih veza između Gruzije i Zajednice. Gruzija nastoji osigurati postupno usklađivanje svojeg zakonodavstva sa zakonodavstvom Zajednice.

2. Usklađivanje zakonodavstva posebno obuhvaća sljedeća područja: zakone i druge propise kojima se uređuju ulaganja trgovačkih društava, carinsko pravo, pravo trgovačkih društava, bankarsko pravo, račune i poreze trgovačkih društava, intelektualno vlasništvo, zaštitu radnika na radu, financijske usluge, pravila tržišnog natjecanja, javnu nabavu, zaštitu zdravlja i života ljudi, životinja i biljaka, okoliš, zaštitu potrošača, neizravno oporezivanje, tehnička pravila i norme, nuklearne zakone i druge propise i prijevoz.

3. Zajednica pruža Gruziji tehničku pomoć za provedbu tih mjera koje mogu uključivati, inter alia:

— razmjenu stručnjaka,

— pravodobnu dostavu informacija, posebno o relevantnom zakonodavstvu,

— organizaciju seminara,

— aktivnosti izobrazbe,

— pomoć kod prijevoda zakonodavstva Zajednice u relevantnim sektorima.

Članak 44.

1. Nastavno na članak 43., Zajednica pruža Gruziji tehničku pomoć u pogledu oblikovanja i provedbe zakonodavstva u području tržišnog natjecanja, posebno što se tiče:

— sporazuma i udruživanja između poduzetnika i usklađenog djelovanja koji bi mogli imati za posljedicu sprečavanje, ograničavanje ili narušavanje tržišnog natjecanja,

— zloporabe vladajućeg položaja na tržištu od strane poduzetnika,

— državnih potpora koje imaju za posljedicu narušavanje tržišnog natjecanja,

— državnih monopola komercijalne naravi,

— javnih poduzeća i poduzeća s posebnim ili isključivim pravima,

— preispitivanja i nadzora primjene pravila tržišnog natjecanja i sredstava za osiguravanje da se ta pravila poštuju.

2. Stranke su suglasne ispitati načine primjene svojih pravila tržišnog natjecanja na usklađenoj osnovi u slučajevima kada je u pitanju njihova međusobna trgovina.







GLAVA VI.

GOSPODARSKA SURADNJA

Članak 45.

1. Zajednica i Gruzija uspostavljaju gospodarsku suradnju kako bi doprinijele procesu gospodarske reforme i oporavka te održivog razvoja Gruzije. Tom se suradnjom učvršćuju postojeće gospodarske veze u korist obiju stranaka.

2. Oblikovat će se politike i druge mjere radi ostvarivanja gospodarskih i društvenih promjena i restrukturiranja gospodarskih i trgovinskih sustava te će se ravnati prema zahtjevima održivog i skladnog društvenog razvitka; u njih će se također u potpunosti ugraditi pitanja okoliša.

3. U tom cilju, suradnja će se usmjeriti posebno na gospodarski i društveni razvoj, razvoj ljudskih potencijala, potporu poduzećima (uključujući privatizaciju, ulaganje i razvoj financijskih usluga), poljoprivredu i hranu, energiju, prijevoz, turizam, zaštitu okoliša, regionalnu suradnju i monetarnu politiku.

4. Posebna se pozornost posvećuje mjerama koje mogu ojačati međusobnu suradnju neovisnih država Zakavkazja i suradnju s ostalim susjednim državama radi poticanja skladnog razvoja regije.

5. Prema potrebi, gospodarska suradnja i ostali oblici suradnje utvrđeni ovim Sporazumom mogu se poduprijeti tehničkom pomoći iz Zajednice, uzimajući u obzir relevantnu uredbu Vijeća Zajednice primjenjivu na tehničku pomoć u neovisnim državama, prioritete dogovorene u indikativnom programu koji se odnosi na tehničku pomoć Zajednice Gruziji i tamo utvrđene postupke koordinacije i provedbe.

Članak 46.

Suradnja na području trgovine robom i uslugama

Stranke će surađivati kako bi osigurale da se međunarodna trgovina Gruzije vodi u skladu s pravilima WTO-a.

Takva suradnja obuhvaća posebna pitanja izravno važna za pojednostavljivanje trgovine, uključujući:

— utvrđivanje politike o trgovini i trgovinskim pitanjima, uključujući plaćanja i klirinške mehanizme,

— izradu nacrta relevantnog zakonodavstva,

— pomoć u pripremi Gruzije za konačno pristupanje WTO-u.

Članak 47.

Industrijska suradnja

1. Suradnja ima za cilj posebno promicati sljedeće:

— razvoj poslovnih veza između gospodarskih poslovnih subjekata na objema stranama,

— sudjelovanje Zajednice u nastojanjima Gruzije da restrukturira svoju industriju,

— unapređenje upravljanja,

— razvoj odgovarajućih komercijalnih pravila i prakse,

— zaštitu okoliša,

— prilagodbu vojno-industrijskih kompleksa.

2. Odredbe ovog članka ne utječu na provedbu pravila tržišnog natjecanja Zajednice koja se primjenjuju na poduzetnike.

Članak 48.

Graditeljstvo

Stranke surađuju u području građevinske industrije.

Ta je suradnja usmjerena, inter alia, na modernizaciju i restrukturiranje građevinskog sektora u Gruziji u skladu s načelima tržišnog gospodarstva i vodeći računa o povezanim aspektima zdravlja, sigurnosti i okoliša.

Članak 49.

Poticanje i zaštita ulaganja

1. Imajući na umu ovlasti i nadležnosti Zajednice i država članica, suradnja je usmjerena uspostavljanje povoljne klime za privatna ulaganja, kako domaća tako i inozemna, posebno putem boljih uvjeta zaštite ulaganja, prijenosa kapitala i razmjene informacija o mogućnostima ulaganja.

2. Ciljevi su suradnje posebno:

— prema potrebi, sklapanje sporazuma između država članica i Gruzije o promicanju zaštite ulaganja,

— prema potrebi, sklapanje sporazuma između država članica i Gruzije radi izbjegavanja dvostrukog oporezivanja,

— stvaranje povoljnih uvjeta za privlačenje inozemnih ulaganja u gruzijsko gospodarstvo,

— uspostava stabilnog i odgovarajućeg poslovnog prava i uvjeta i razmjena informacija o zakonima i drugim propisima te administrativnoj praksi u području ulaganja,

— razmjena informacija o mogućnostima ulaganja u obliku, inter alia, trgovačkih sajmova, izložbi, trgovačkih tjedana i drugih događanja.

Članak 50.

Javna nabava

Stranke surađuju kako bi razvile uvjete za otvoreno i konkurentno dodjeljivanje ugovora za robu i usluge putem javnih natječaja, posebno putem poziva za dostavu ponuda.

Članak 51.

Suradnja u području standarda i ocjenjivanja sukladnosti

1. Međusobnom suradnjom između stranaka promiče se usklađivanje s međunarodno dogovorenim kriterijima, načelima i smjernicama koje se primjenjuju u području kvalitete. Potrebnim akcijama olakšat će se napredovanje prema uzajamnom priznavanju u području ocjenjivanja sukladnosti te unapređenju kvalitete gruzijskih proizvoda.

2. U tu svrhu stranke nastoje surađivati na projektima tehničke pomoći kojima će se:

— promicati odgovarajuća suradnja s organizacijama i institucijama specijaliziranima za ta područja,

— promicati uporaba tehničkih propisa Zajednice i primjena europskih normi i postupaka ocjene sukladnosti,

— dozvoliti razmjena iskustava i tehničkih informacija u području upravljanja kvalitetom.

Članak 52.

Rudarstvo i sirovine

1. Stranke teže povećanju ulaganja i trgovanja u sektoru rudarstva i sirovina.

2. Suradnja se posebno usredotočuje na sljedeća područja:

— razmjenu informacija o izgledima sektora rudarstva i sektora obojenih metala,

— uspostavljanje pravnog okvira suradnje,

— trgovinska pitanja,

— usvajanje i provedbu zakonodavstva o okolišu,

— izobrazbu,

— sigurnost u rudarstvu.

Članak 53.

Suradnja u području znanosti i tehnologije

1. Stranke promiču suradnju u području civilnog znanstvenog istraživanja i tehnološkog razvoja na osnovi uzajamne koristi i, vodeći računa o dostupnosti sredstava, adekvatnog pristupa svojim programima te podložno odgovarajućim razinama učinkovite zaštite prava intelektualnog, industrijskog i trgovačkog vlasništva.

2. Suradnja u području znanosti i tehnologije obuhvaća:

— razmjenu znanstvenih i tehničkih informacija,

— zajedničke aktivnosti u području istraživanja i tehnološkog razvoja,

— aktivnosti u vezi s izobrazbom i programima pokretljivosti za znanstvenike, istraživače i tehničare koji sudjeluju u istraživanjima i tehnološkom razvoju na objema stranama.

Ako ta suradnja poprimi oblik aktivnosti koje obuhvaćaju obrazovanje i/ili izobrazbu, trebala bi se odvijati u skladu s odredbama članka 54.

Na temelju uzajamnog dogovora stranke se mogu angažirati u drugim oblicima suradnje u području znanosti i tehnologije.

Kod provođenja takvih aktivnosti u okviru suradnje posebna se pozornost posvećuje preraspoređivanju znanstvenika, inženjera, istraživača i tehničara koji rade ili su radili na istraživanju i/ili proizvodnji oružja za masovno uništenje.

3. Suradnja obuhvaćena ovim člankom provodi se prema posebnim dogovorima o kojima se pregovara i koji se sklapaju u skladu s postupcima koje usvoji svaka stranka, a kojima se utvrđuju, inter alia, odgovarajuće odredbe o pravima intelektualnog, industrijskog i trgovačkog vlasništva.

Članak 54.

Obrazovanje i izobrazba

1. Stranke surađuju radi podizanja razine općeg obrazovanja i stručnih kvalifikacija u Gruziji, u javnom i u privatnom sektoru.

2. Suradnja se usredotočuje posebno na sljedeća područja:

— aktualiziranje sustava visokoškolskog obrazovanja i izobrazbe u Gruziji, uključujući sustav certifikacije visokoškolskih obrazovnih ustanova i visokoškolskih diploma,

— izobrazba rukovoditelja u javnom i privatnom sektoru te državnih službenika u prioritetnim područjima koje treba odrediti,

— suradnja između obrazovnih ustanova te između obrazovnih ustanova i poduzeća,

— pokretljivost učitelja, diplomanata, administratora, mladih znanstvenika i istraživača te mladih ljudi,

— promicanje podučavanja iz područja europskih studija u okviru odgovarajućih institucija,

— podučavanje jezika Zajednice,

— poslijediplomska izobrazba konferencijskih prevoditelja,

— izobrazba novinara,

— izobrazba instruktora.

3. Moguće sudjelovanje jedne stranke u programima obrazovanja i izobrazbe druge stranke može se razmatrati u skladu s njihovim odgovarajućim postupcima te će se prema potrebi institucionalni okviri i planovi suradnje zatim ustanoviti u nastavku sudjelovanja Gruzije u programu Zajednice Tempus.

Članak 55.

Poljoprivreda i poljoprivredno-industrijski sektor

Svrha suradnje u ovom području provođenje je agrarne reforme, modernizacija, privatizacija i restrukturiranje poljoprivrede, poljoprivredno-industrijskog i uslužnog sektora u Gruziji, razvoj domaćih i inozemnih tržišta za gruzijske proizvode u uvjetima koji osiguravaju zaštitu okoliša, uzimajući u obzir nužnost unapređenja sigurnosti opskrbe hranom, kao i razvoja poljoprivredne djelatnosti, prerade i distribucije poljoprivrednih proizvoda. Stranke su također usmjerene na postupno usklađivanje gruzijskih normi s tehničkim propisima Zajednice za industrijske i poljoprivredne prehrambene proizvode uključujući sanitarne i fitosanitarne standarde.

Članak 56.

Energetika

1. Suradnja se odvija u okviru načela tržišnoga gospodarstva i Europske energetske povelje te imajući na umu Ugovor o Energetskoj povelji i Protokol o energetskoj učinkovitosti i povezanim okolišnim aspektima, u perspektivi postupne integracije energetskih tržišta u Europi.

2. Suradnja obuhvaća između ostalog sljedeća područja:

— oblikovanje i razvoj energetske politike,

— unapređenje upravljanja i uređenja energetskog sektora u skladu sa tržišnim gospodarstvom,

— unapređenje opskrbe energijom, uključujući sigurnost opskrbe, na način prihvatljiv za gospodarstvo i okoliš,

— promicanje štednje energije i energetske efikasnosti te provedba Protokola uz Energetsku povelju o energetskoj učinkovitosti i povezanim okolišnim aspektima,

— modernizaciju energetske infrastrukture,

— unapređenje energetskih tehnologija opskrbe i krajnje primjene za sve vrste energije,

— upravljanje i tehničku izobrazbu u energetskom sektoru,

— prijevoz i tranzit energetskih materijala i proizvoda,

— uvođenje niza institucionalnih, zakonskih, fiskalnih i drugih uvjeta nužnih za poticanje veće trgovine i ulaganja u području energije,

— razvoj hidroelektričnih i drugih obnovljivih izvora energije.

3. Stranke razmjenjuju relevantne informacije koje se odnose na projekte ulaganja u energetski sektor, posebno u vezi s izgradnjom i revitalizacijom cjevovoda za naftu i plin ili drugim načinima prijevoza energetskih proizvoda. U pogledu ulaganja u energetski sektor, stranke surađuju s ciljem što efikasnije provedbe odredaba glave IV. i članka 49.

Članak 57.

Okoliš

1. Imajući na umu Europsku energetsku povelju i Deklaraciju konferencije iz Luzerna iz 1993. te uzimajući u obzir Ugovor o Energetskoj povelji, a posebno njegov članak 19., i Protokol uz Energetsku povelju o energetskoj učinkovitosti i povezanim okolišnim aspektima, stranke razvijaju i jačaju međusobnu suradnju u području okoliša i zdravlja ljudi.

2. Suradnja je usmjerena na suzbijanje pogoršanja okoliša, a posebno na:

— učinkovito praćenje razina onečišćenja i procjena okoliša; sustav obavješćivanja o stanju okoliša,

— suzbijanje lokalnog, regionalnog i prekograničnog onečišćenja zraka i vode,

— obnavljanje okoliša,

— održivu, efikasnu i po pitanju okoliša učinkovitu proizvodnju i uporabu energije,

— sigurnost industrijskih pogona,

— klasifikaciju i sigurno rukovanje kemikalijama,

— kvalitetu vode,

— smanjenje otpada, recikliranje i sigurno odlaganje, provedbu Baselske konvencije,

— utjecaj poljoprivrede, erozije tla i kemijskog onečišćenja na okoliš,

— zaštitu šuma,

— očuvanje bioraznolikosti i zaštićenih područja te održivu uporabu i upravljanje biološkim resursima,

— planiranje namjene zemljišta, uključujući planiranje u građevini i urbanističko prostorno planiranje,

— primjenu gospodarskih i fiskalnih instrumenata,

— globalnu promjenu klime,

— obrazovanje i svijest o okolišu,

— tehničku pomoć u vezi s oporavkom područja pogođenih radioaktivnošću i rješavanje pripadajućih zdravstvenih i društvenih problema,

— provedbu Konvencije iz Espooa o procjeni utjecaja na okoliš preko državnih granica.

3. Suradnja se odvija posebno kroz:

— planiranje postupanja u slučaju katastrofa i ostalih kriznih stanja,

— razmjenu informacija i stručnjaka, među ostalim u području prijenosa čistih tehnologija i sigurne primjene biotehnologija na način koji nije štetan za okoliš,

— zajedničke istraživačke aktivnosti,

— unapređenje zakona radi postizanja standarda Zajednice,

— izobrazbu u području okoliša i jačanje institucija,

— suradnju na regionalnoj razini, uključujući suradnju u okviru Europske agencije za okoliš, te na međunarodnoj razini,

— razvoj strategija, posebno s obzirom na globalna i klimatska pitanja te radi postizanja održivog razvoja,

— studije utjecaja na okoliš.

Članak 58.

Promet

Stranke razvijaju i jačaju međusobnu suradnju u području prometa.

Ta je suradnja usmjerena, inter alia, restrukturiranju i modernizaciji prometnih sustava i mreža u Gruziji te razvoju i, prema potrebi, osiguravanju usklađenosti prometnih sustava u kontekstu postizanja globalnog sustava prometa. Posebno se razmatraju tradicionalne komunikacijske veze među neovisnim državama Zakavkazja i s drugim susjednim državama.

Suradnja obuhvaća, inter alia:

— modernizaciju upravljanja i poslovanja u cestovnom i željezničkom prometu, lukama i zračnim lukama,

— modernizaciju i razvoj željezničkih prometnica, plovnih putova, cesta, luka, zračnih luka i infrastrukture zračne navigacije, uključujući modernizaciju najvažnijih prometnica od zajedničkog interesa te transeuropske veze za gore spomenute načine prijevoza, posebno u vezi s projektom Traceca,

— promicanje i razvoj multimodalnog prijevoza,

— promicanje zajedničkih istraživačkih i razvojnih programa,

— pripremu zakonodavnog i institucionalnog okvira za razvoj i provedbu politike uključujući privatizaciju sektora prometa.

Članak 59.

Poštanske usluge i telekomunikacije

U granicama svojih ovlasti i nadležnosti, stranke proširuju i jačaju suradnju u sljedećim područjima:

— uspostavljanje politika i smjernica za razvoj sektora telekomunikacija i poštanskih usluga,

— razvoj načela tarifne politike i komercijalizacije u telekomunikacijama i poštanskim uslugama,

— prijenos tehnologije te znanja i iskustva (know-how), uključujući europske tehničke norme i sustave certificiranja,

— poticanje razvoja projekata u području telekomunikacija i poštanskih usluga i privlačenje ulaganja,

— unapređivanje efikasnosti i kvalitete pružanja telekomunikacijskih i poštanskih usluga, između ostalog liberalizacijom djelatnosti podsektora,

— napredna primjena telekomunikacija, osobito u području prijenosa financijskih sredstava elektroničkim putem,

— gospodarenje telekomunikacijskim mrežama i njihova ‚„optimizacija”,

— primjerena regulatorna osnova za pružanje telekomunikacijskih i poštanskih usluga te za korištenje spektra radio frekvencija,

— izobrazba u području telekomunikacija i poštanskih usluga za poslovanje u tržišnim uvjetima.

Članak 60.

Financijske usluge

Suradnja je posebno usmjerena lakšem uključivanju Gruzije u općenito prihvaćen sustav međusobnih plaćanja. Tehnička je suradnja usredotočena na:

— razvoj bankarskih i financijskih usluga, razvoj zajedničkog tržišta kreditnih izvora, uključivanje Gruzije u općenito prihvaćen sustav međusobnih plaćanja,

— razvoj fiskalnog sustava i fiskalnih institucija u Gruziji, razmjenu iskustva i izobrazbu osoblja,

— razvoj usluga osiguranja kojima će se, inter alia, stvoriti povoljni okvir za sudjelovanje trgovačkih društava Zajednice u osnivanju zajedničkih pothvata u sektoru osiguranja u Gruziji, kao i razvoj osiguranja izvoznih kredita.

Ta suradnja posebno doprinosi bržem razvoju odnosa između Gruzije i država članica u sektoru financijskih usluga.

Članak 61.

Regionalni razvoj

1. Stranke jačaju suradnju u području regionalnog razvoja i planiranja namjene zemljišta.

2. U tu svrhu stranke potiču razmjenu informacija između nacionalnih, regionalnih i lokalnih tijela o politici regionalnog planiranja i planiranja namjene zemljišta te o metodama za oblikovanje regionalnih politika s naglaskom na razvoj područja u nepovoljnom položaju.

One također potiču izravne kontakte između odgovarajućih regija i javnih organizacija odgovornih za planiranje regionalnog razvoja, među ostalim radi razmjene metoda i načina poticanja regionalnog razvoja.

Članak 62.

Suradnja u području socijalne politike

1. Što se tiče zdravlja i sigurnosti, stranke razvijaju međusobnu suradnju radi poboljšanja razine zaštite zdravlja i sigurnosti radnika.

Suradnja obuhvaća osobito:

— obrazovanje i izobrazbu o pitanjima zdravlja i sigurnosti s posebnim naglaskom na visokorizične sektore djelatnosti,

— razvoj i promicanje preventivnih mjera za suzbijanje profesionalnih bolesti i ostalih slučajeva narušavanja zdravlja pri radu,

— sprečavanje opasnosti od teških nezgoda i zbrinjavanje toksičnih kemikalija,

— istraživanje radi razvijanja baze znanja u vezi s radnim okruženjem te zdravljem i sigurnošću radnika.

2. Što se tiče zapošljavanja, suradnja obuhvaća osobito tehničku pomoć radi:

— optimizacije tržišta rada,

— modernizacije službe za zapošljavanje i za profesionalnu orijentaciju,

— planiranja i upravljanja programima za restrukturiranje,

— poticanja razvoja lokalnog zapošljavanja,

— razmjene informacija o programima fleksibilnog zapošljavanja, uključujući programe kojima se potiče samozapošljavanje i promiče poduzetništvo.

3. Stranke posvećuju posebnu pozornost suradnji u području socijalne zaštite koja, inter alia, obuhvaća suradnju na planiranju i provedbi reforme socijalne zaštite u Gruziji.

Tim se reformama teži u Gruziji razviti metode zaštite svojstvene tržišnim gospodarstvima te će njima biti obuhvaćeni svi oblici socijalne zaštite.

Članak 63.

Turizam

Stranke jačaju i razvijaju međusobnu suradnju, koja obuhvaća:

— olakšavanje turističke razmjene,

— bolji protok informacija,

— prijenos znanja i iskustva (know-how),

— analizu mogućnosti zajedničkog djelovanja,

— suradnju između službenih tijela nadležnih za turizam,

— izobrazbu s ciljem razvoja turizma.

Članak 64.

Mala i srednja poduzeća

1. Stranke teže razvoju i jačanju malih i srednjih poduzeća i njihovih udruženja te suradnji između malih i srednjih poduzeća u Zajednici i Gruziji.

2. Suradnja uključuje tehničku pomoć, posebno u sljedećim područjima:

— razvoj zakonodavnog okvira za mala i srednja poduzeća,

— razvoj odgovarajuće infrastrukture (agencija za pomoć malim i srednjim poduzećima, komunikacije, pomoć pri stvaranju fonda za mala i srednja poduzeća),

— razvoj tehnoloških parkova.

Članak 65.

Informacije i komunikacija

Stranke podupiru razvoj modernih metoda rukovanja informacijama uključujući medije i potiču učinkovitu međusobnu razmjenu informacija. Prioritet se daje programima čiji je cilj pružanje široj javnosti osnovnih informacija o Zajednici i Gruziji, uključujući po mogućnosti pristup bazama podataka, uz potpuno poštovanje prava intelektualnog vlasništva.

Članak 66.

Zaštita potrošača

Stranke će uspostaviti blisku suradnju s ciljem postizanja usklađenosti svojih sustava zaštite potrošača. Ta suradnja može obuhvaćati razmjenu informacija o aktivnostima u zakonodavstvu i institucionalnoj reformi, uspostavljanje trajnih sustava uzajamnog obavješćivanja o opasnim proizvodima, unapređenje informacija koje se daju kupcima, osobito o cijenama, svojstvima proizvoda i ponuđenim uslugama, razvoj razmjene između predstavnika interesa kupaca, povećavanje usklađenosti politika zaštite potrošača te organizaciju seminara i vježbeničkog staža.

Članak 67.

Carine

1. Cilj je suradnje jamčiti usklađenost sa svim odredbama čije je usvajanje planirano u vezi s trgovinom i poštenim poslovanjem te postići usklađivanje carinskog sustava Gruzije sa sustavom Zajednice.

2. Suradnja uključuje posebno sljedeće:

— razmjenu informacija,

— poboljšanje metoda rada,

— uvođenje kombinirane nomenklature i Jedinstvene carinske deklaracije,

— međusobnu povezanost provoznih sustava Zajednice i Gruzije,

— pojednostavljenje kontrola i formalnosti u pogledu prijevoza robe,

— podršku uvođenju modernih carinskih informatičkih sustava,

— organizaciju seminara i vježbeničkog staža.

Tehnička se pomoć pruža prema potrebi.

3. Ne dovodeći u pitanje daljnju suradnju predviđenu ovim Sporazumom, a posebno člancima 72. i 74., međusobna pomoć u carinskim pitanjima između administrativnih tijela stranaka odvija se u skladu s odredbama Protokola koji je priložen ovom Sporazumu.

Članak 68.

Suradnja u području statistike

Suradnja u ovom području usmjerena je razvoju učinkovitog statističkog sustava koji daje pouzdane podatke potrebne za podršku i praćenje tijeka gospodarskih reformi i doprinosi razvoju privatnog poduzetništva u Gruziji.

Stranke posebno surađuju u sljedećim područjima:

— prilagođavanje gruzijskog statističkog sustava međunarodnim metodama, standardima i klasifikaciji,

— razmjena statističkih podataka,

— pružanje statističkih makroekonomskih i mikroekonomskih informacija potrebnih za provedbu i upravljanje gospodarskim reformama.

Zajednica svoj doprinos daje pružajući Gruziji tehničku pomoć u tu svrhu.

Članak 69.

Gospodarstvo

Stranke olakšavaju proces gospodarske reforme i koordinaciju gospodarskih politika suradnjom usmjerenom na poboljšanje razumijevanja temeljnih čimbenika svojih gospodarstava te oblikovanje i provedbu gospodarske politike u tržišnim gospodarstvima. U tu svrhu stranke razmjenjuju informacije o makroekonomskim rezultatima i izgledima.

Zajednica pruža tehničku pomoć kako bi:

— pomogla Gruziji u provođenju gospodarske reforme osiguravajući stručnu savjetodavnu i tehničku pomoć,

— potakla suradnju između ekonomista s ciljem ubrzavanja prijenosa znanja i iskustva (know-how) potrebnog za izradu nacrta gospodarskih politika te osigurala širenje informacija o rezultatima relevantnih istraživanja.

Članak 70.

Monetarna politika

Na zahtjev gruzijskih tijela Zajednica osigurava tehničku pomoć sa svrhom potpore naporima koje Gruzija ulaže za jačanje svojeg monetarnog sustava i uvođenje potpuno konvertibilne valute.

To obuhvaća tehničku pomoć pri oblikovanju i primjeni monetarne i kreditne politike Gruzije u potpunoj koordinaciji s međunarodnim financijskim institucijama, pri izobrazbi osoblja te pri razvoju financijskih tržišta, uključujući burzu. Tehnička pomoć također obuhvaća neslužbene razmjene gledišta o načelima i funkcioniranju Europskog monetarnog sustava i uredbama Zajednice o financijskim tržištima i kretanju kapitala.







GLAVA VII.

SURADNJA U PITANJIMA KOJA SE ODNOSE NA DEMOKRACIJU I LJUDSKA PRAVA

Članak 71.

Stranke surađuju na svim pitanjima važnima za uspostavljanje ili jačanje demokratskih institucija, uključujući i pitanja od važnosti za jačanje vladavine prava te zaštite ljudskih prava i temeljnih sloboda u skladu s međunarodnim pravom i načelima OESS-a.

Ta se suradnja odvija u obliku programa tehničke pomoći namijenjenih pomaganju, inter alia, u izradi nacrta relevantnih zakona i drugih propisa, provedbi takvog zakonodavstva, funkcioniranju pravosuđu, ulozi države u pitanjima pravosuđa i djelovanju izbornog sustava. Programi, prema potrebi, mogu uključivati i izobrazbu. Stranke potiču kontakte i razmjenu između svojih nacionalnih, regionalnih i pravosudnih tijela, članova parlamenta i nevladinih organizacija.







GLAVA VIII.

SURADNJA U PODRUČJU SPREČAVANJA NEZAKONITIH AKTIVNOSTI TE SPREČAVANJA I NADZORA NEZAKONITE IMIGRACIJE

Članak 72.

Stranke uspostavljaju suradnju usmjerenu na sprečavanje nezakonitih aktivnosti, kao što su:

— nezakonite aktivnosti u području ekonomije, uključujući korupciju,

— nezakonite transakcije raznom robom, uključujući industrijski otpad,

— krivotvorenje.

Suradnja u gore spomenutim područjima temeljit će se na uzajamnim savjetovanjima i bliskoj interakciji. Može se pružiti tehnička i administrativna pomoć, uključujući i u sljedećim područjima:

— izrada nacrta nacionalnog zakonodavstva u području sprečavanja nezakonitih aktivnosti,

— stvaranje informacijskih središta,

— povećanje učinkovitosti institucija zaduženih za sprečavanje nezakonitih aktivnosti,

— izobrazba osoblja i razvoj istraživačke infrastrukture,

— izrada uzajamno prihvatljivih mjera za suzbijanje nezakonitih aktivnosti.

Članak 73.

Pranje novca

1. Stranke su suglasne da je nužno ulagati napore i surađivati kako bi spriječile uporabu svojih financijskih sustava za pranje prihoda stečenih od kaznenih djela općenito, a posebice od kaznenih djela povezanih s drogom.

2. Suradnja u tom području uključuje administrativnu i tehničku pomoć radi uspostavljanja primjerenih standarda protiv pranja novca istovjetnih onima koje su usvojili Zajednica i međunarodni forumi u tom području, uključujući Radnu skupinu za financijsko djelovanje (FATF).

Članak 74.

Droga

Stranke surađuju, u okviru svojih ovlasti i nadležnosti, kako bi povećale učinkovitost i efikasnost politika i mjera protiv nezakonite proizvodnje, nabave i prometa opojnih droga i psihotropnih tvari, uključujući sprečavanje zloporabe kemijskih prekursora, te kako bi promicale sprečavanje i smanjenje potražnje za drogama. Suradnja u tom području temelji se na međusobnim savjetovanjima i bliskoj koordinaciji između stranaka u pogledu ciljeva i mjera u raznim područjima povezanima s drogom.

Članak 75.

Nezakonita imigracija

1. Države članice i Gruzija suglasne su surađivati radi sprečavanja i nadzora nezakonite imigracije. U tu svrhu:

— Gruzija je suglasna ponovno prihvatiti sve svoje državljane koji se nezakonito nalaze na području države članice, na zahtjev te države članice i bez dodatnih formalnosti, i

— svaka je država članica suglasna ponovno prihvatiti sve svoje državljane koji se, kako je utvrđeno za potrebe Zajednice, nezakonito nalaze na području Gruzije, na zahtjev Gruzije i bez dodatnih formalnosti.

Države članice i Gruzija će u tu svrhu svojim državljanima osigurati i odgovarajuće identifikacijske isprave.

2. Gruzija je suglasna s državama članicama koje to zatraže sklopiti bilateralne sporazume kojima se uređuju posebne obveze ponovnog prihvata uključujući obvezu ponovnog prihvata državljana drugih zemalja i osoba bez državljanstva koji su na područje bilo koje takve države članice stigli iz Gruzije ili koji su na područje Gruzije stigli iz bilo koje takve države članice.

3. Vijeće za suradnju ispituje kojim bi se dodatnim zajedničkim nastojanjima mogla spriječiti i nadzirati nezakonita imigracija.







GLAVA IX.

KULTURNA SURADNJA

Članak 76.

Stranke se obvezuju promicati, poticati i olakšavati kulturnu suradnju. Prema potrebi, postojeći programi kulturne suradnje Zajednice ili jedne ili više država članica mogu biti predmetom suradnje, a moguće je razvijati i druge aktivnosti od uzajamnog interesa.

Suradnja može obuhvaćati:

— razmjenu informacija i iskustva u području očuvanja i zaštite spomenika, lokaliteta (arhitektonsko nasljeđe) i muzejskih vrijednosti,

— kulturnu razmjenu između institucija, umjetnika i drugih osoba koje djeluju u području kulture,

— prijevode književnih djela.







GLAVA X.

FINANCIJSKA SURADNJA U PODRUČJU TEHNIČKE POMOĆI

Članak 77.

Radi postizanja ciljeva ovog Sporazuma i u skladu s člancima 78., 79. i 80., Gruzija ima koristi od privremene financijske potpore iz Zajednice putem tehničke pomoći u obliku bespovratnih sredstava. Svrha je te pomoći ubrzati gospodarsku preobrazbu Gruzije.

Članak 78.

Financijska potpora obuhvaćena je u okviru TACIS-a kako je predviđeno relevantnom uredbom Vijeća.

Članak 79.

Ciljevi i područja financijske potpore Zajednice utvrđuju se u indikativnom programu koji odražava prioritete koje će dvije strane usuglasiti uzimajući u obzir potrebe Gruzije, mogućnost prihvata po sektoru i napredovanje reforme. Stranke o tomu obavješćuju Vijeće za suradnju.

Članak 80.

Kako bi se omogućila optimalna uporaba dostupnih sredstava, stranke osiguravaju blisku koordinaciju tehničke pomoći Zajednice s doprinosima iz drugih izvora kao što su države članice, druge zemlje i međunarodne organizacije kao što su Međunarodna banka za obnovu i razvoj i Europska banka za obnovu i razvoj.







GLAVA XI.

INSTITUCIONALNE, OPĆE I ZAVRŠNE ODREDBE

Članak 81.

Ovim se osniva Vijeće za suradnju koje nadzire provedbu ovog Sporazuma. Ono se sastaje jednom godišnje na ministarskoj razini. Razmatra sva važna pitanja koja se pojave u okviru ovog Sporazuma i sva druga bilateralna ili međunarodna pitanja od uzajamnog interesa u svrhu postizanja ciljeva ovog Sporazuma. Vijeće za suradnju također može, dogovorom između obiju stranaka, davati odgovarajuće preporuke.

Članak 82.

1. Vijeće za suradnju sastoji se od članova Vijeća Europske unije i članova Komisije Europskih zajednica, s jedne strane, te članova Vlade Gruzije, s druge strane.

2. Vijeće za suradnju donosi svoj poslovnik.

3. Vijećem za suradnju naizmjenično predsjedava predstavnik Zajednice i član Vlade Gruzije.

Članak 83.

1. Vijeću za suradnju u obavljanju njegovih dužnosti pomaže Odbor za suradnju koji čine predstavnici članova Vijeća Europske unije i članovi Komisije Europskih zajednica, s jedne strane i predstavnici Vlade Gruzije, s druge strane, obično na razini viših državnih službenika. Odborom za suradnju predsjedaju naizmjence Zajednica i Gruzija.

U svojem poslovniku Vijeće za suradnju utvrđuje dužnosti Odbora za suradnju, koje uključuju pripremu sastanaka Vijeća za suradnju te način djelovanja Odbora.

2. Vijeće za suradnju može bilo koju od svojih ovlasti prenijeti na Odbor za suradnju, koji će osigurati kontinuitet između sastanaka Vijeća za suradnju.

Članak 84.

Vijeće za suradnju može odlučiti osnovati bilo koji drugi poseban odbor ili tijelo koje mu može pomagati u obavljanju njegovih dužnosti te određuje sastav i dužnosti takvih odbora ili tijela kao i način njihova djelovanja.

Članak 85.

Kod preispitivanja bilo kojeg pitanja koje se pojavi u okviru ovog Sporazuma u odnosu na neku odredbu kojom se upućuje na određeni članak GATT-a/WTO-a, Vijeće za suradnju uzima u obzir u najvećoj mogućoj mjeri tumačenje koje tom članku GATT-a/WTO-a općenito daju članice WTO-a.

Članak 86.

Ovim se osniva Odbor za parlamentarnu suradnju. Taj je odbor forum u kojem se članovi gruzijskog parlamenta i Europskog parlamenta sastaju i razmjenjuju gledišta. Sastaje se u vremenskim razmacima koje sam odredi.

Članak 87.

1. Odbor za parlamentarnu suradnju sastoji se od članova Europskog parlamenta, s jedne strane, i članova gruzijskog parlamenta, s druge strane.

2. Odbor za parlamentarnu suradnju donosi svoj poslovnik.

3. Odborom za parlamentarnu suradnju predsjedaju naizmjence Europski parlament odnosno gruzijski parlament, u skladu s odredbama utvrđenima u njegovom poslovniku.

Članak 88.

Odbor za parlamentarnu suradnju može od Vijeća za suradnju zatražiti relevantne informacije o provedbi ovog Sporazuma; Vijeće za suradnju dostavlja mu zatražene informacije.

Odbor za parlamentarnu suradnju obavješćuje se o preporukama Vijeća za suradnju.

Odbor za parlamentarnu suradnju može davati preporuke Vijeću za suradnju.

Članak 89.

1. Svaka se stranka, unutar područja primjene ovog Sporazuma, obvezuje fizičkim i pravnim osobama druge stranke osigurati pristup, bez diskriminacije u odnosu na vlastite državljane, nadležnim sudovima i administrativnim tijelima stranaka radi obrane njihovih osobnih i imovinskih prava, uključujući prava koja se odnose na intelektualno, industrijsko ili trgovačko vlasništvo.

2. U granicama svojih ovlasti i nadležnosti, stranke:

— potiču usvajanje arbitraže kao načina rješavanja sporova koji proizlaze iz poslovnih transakcija ili suradnje između gospodarskih subjekata Zajednice i gospodarskih subjekata Gruzije,

— su suglasne da u slučaju upućivanja spora na arbitražu, svaka stranka u sporu može, osim ako arbitražna pravila koja su stranke odabrale predviđaju drukčije, odabrati svojeg arbitra, neovisno o njegovom državljanstvu, te da predsjedavajući treći arbitar ili jedini arbitar može biti državljanin neke treće države,

— će preporučiti svojim gospodarskim subjektima da uzajamnim dogovorom izaberu primjenjivo pravo za svoje ugovore,

— potiču primjenu arbitražnih pravila Komisije Ujedinjenih naroda o međunarodnom trgovačkom pravu (Uncitral) i arbitraže bilo kojeg središta države potpisnice Konvencije o priznanju i izvršenju stranih arbitražnih odluka, sastavljene u New Yorku 10. lipnja 1958.

Članak 90.

Ništa u ovom Sporazumu ne sprečava stranku da poduzme bilo koje mjere:

(a) koje smatra nužnima za sprečavanje otkrivanja informacija koje je u suprotnosti s njezinim ključnim interesima sigurnosti;

(b) koje se odnose na proizvodnju ili trgovinu oružjem, streljivom ili ratnim materijalom ili na istraživanje, razvoj ili proizvodnju neophodnu u svrhe obrane, pod uvjetom da takve mjere ne narušavaju uvjete tržišnog natjecanja u odnosu na proizvode koji nisu namijenjeni u izričito vojne svrhe;

(c) koje smatra ključnima za vlastitu sigurnost u slučaju ozbiljnih unutarnjih poremećaja koji utječu na očuvanje zakona i reda, u vrijeme rata ili ozbiljne međunarodne napetosti koja predstavlja ratnu prijetnju, ili radi ispunjavanja obveza koje je prihvatila u svrhu očuvanja mira i međunarodne sigurnosti;

(d) koje smatra nužnima za poštovanje svojih međunarodnih obveza i opredjeljenja u području nadzora dvostruke primjene industrijske robe i tehnologije.

Članak 91.

1. U područjima obuhvaćenima ovim Sporazumom i ne dovodeći u pitanje bilo koje posebne odredbe koje on sadrži:

— režim koji Gruzija primjenjuje u odnosu na Zajednicu ne smije dovesti ni do kakve diskriminacije između država članica, njihovih državljana ili njihovih trgovačkih društava ili poduzeća,

— režim koji Zajednica primjenjuje u odnosu na Gruziju ne smije dovesti ni do kakve diskriminacije između državljana Gruzije ili njezinih trgovačkih društava ili poduzeća.

2. Odredbama stavka 1. ne dovodi se u pitanje pravo stranaka da primijene relevantne odredbe svojeg fiskalnog zakonodavstva na porezne obveznike koji nisu u istovjetnoj situaciji s obzirom na njihovo boravište.

Članak 92.

1. Svaka od dviju stranaka može uputiti Vijeću za suradnju bilo koji spor koji se odnosi na primjenu ili tumačenje ovog Sporazuma.

2. Vijeće za suradnju može riješiti spor preporukom.

3. U slučaju da spor nije moguće riješiti u skladu sa stavkom 2., svaka stranka može obavijestiti drugu stranku o imenovanju miritelja; druga stranka tada mora imenovati drugog arbitra u roku od dva mjeseca. Za potrebe primjene tog postupka, Zajednica i države članice smatraju se jednom strankom u sporu.

Vijeće za suradnju imenuje trećeg miritelja.

Preporuke miritelja donose se većinom glasova. Te preporuke ne obvezuju stranke.

4. Vijeće za suradnju može donijeti pravila postupka za rješavanje sporova.

Članak 93.

Strane su suglasne da će putem odgovarajućih kanala na zahtjev bilo koje od stranaka bez odlaganja pristupiti savjetovanju radi razmatranja bilo kojeg pitanja u vezi s tumačenjem ili provedbom ovog Sporazuma i drugim relevantnim aspektima međusobnih odnosa stranaka.

Odredbe ovog članka ni na koji način ne utječu i ne dovode u pitanje članke 14., 92. i 98.

Članak 94.

Tretman koji se ovim Sporazumom odobrava Gruziji ni u kojem slučaju nije povoljniji od tretmana koji države članice međusobno odobravaju.

Članak 95.

Za potrebe ovog Sporazuma, izraz „stranke” znači Gruzija, s jedne strane, i Zajednica ili države članice, ili Zajednica i države članice, u skladu s ovlastima svake od njih, s druge strane.

Članak 96.

U mjeri u kojoj su pitanja obuhvaćena ovim Sporazumom obuhvaćena i Ugovorom o Energetskoj povelji i pripadajućim protokolima, taj se Ugovor i protokoli stupanjem na snagu primjenjuju na takva pitanja, ali samo u mjeri u kojoj je ta primjena njima predviđena.

Članak 97.

Ovaj se Sporazum sklapa na početno razdoblje od 10 godina. Ovaj se Sporazum automatski obnavlja iz godine u godinu pod uvjetom da niti jedna od stranaka drugoj stranci ne uputi pismenu obavijest o otkazivanju ovog Sporazuma šest mjeseci prije njegovog isteka.

Članak 98.

1. Stranke poduzimaju općenite ili posebne mjere potrebne za ispunjavanje njihovih obveza iz ovog Sporazuma. Trude se da ciljevi utvrđeni u ovom Sporazumu budu postignuti.

2. Ako bilo koja od stranaka smatra da druga stranka nije ispunila neku obvezu iz ovog Sporazuma, može poduzeti odgovarajuće mjere. Prije nego što to učini, osim u slučajevima osobite hitnosti, Vijeću za suradnju dostavlja sve relevantne informacije potrebne za iscrpno ispitivanje situacije s ciljem nalaženja rješenja koje je strankama prihvatljivo.

Pri odabiru tih mjera prioritet moraju imati mjere koje najmanje remete funkcioniranje ovog Sporazuma. Na zahtjev druge stranke, o tim se mjerama odmah obavješćuje Vijeće za suradnju.

Članak 99.

Prilozi I., II., III., IV. i V. zajedno s Protokolom čine sastavni dio ovog Sporazuma.

Članak 100.

Prije nego što se njime postignu istovjetna prava za pojedince i gospodarske subjekte, ovaj Sporazum nema utjecaja na prava koja su im osigurana postojećim sporazumima koji obvezuju jednu ili više država članica, s jedne strane, i Gruziju, s druge strane, osim u područjima koja potpadaju pod nadležnost Zajednice i ne dovodeći u pitanje obveze država članica koje proizlaze iz ovog Sporazuma u područjima koja potpadaju pod njihovu nadležnost.

Članak 101.

Ovaj se Sporazum primjenjuje, s jedne strane, na područja na koja se primjenjuju Ugovor o osnivanju Europske zajednice, Ugovor o osnivanju Europske zajednice za ugljen i čelik i Ugovor o osnivanju Europske zajednice za atomsku energiju te pod uvjetima utvrđenima u tim ugovorima i, s druge strane, na područje Gruzije.

Članak 102.

Glavni tajnik Vijeća Europske unije depozitar je ovog Sporazuma.

Članak 103.

Izvornik ovog Sporazuma, čiji su tekstovi na danskom, engleskom, finskom, francuskom, grčkom, nizozemskom, njemačkom, portugalskom, španjolskom, švedskom, talijanskom i gruzijskom jeziku jednako vjerodostojni, polaže se kod glavnog tajnika Vijeća Europske unije.

Članak 104.

Ovaj će Sporazum stranke odobriti u skladu s vlastitim postupcima.

Ovaj Sporazum stupa na snagu prvog dana drugog mjeseca koji slijedi nakon dana na koji stranke obavijeste glavnog tajnika Vijeća Europske unije da su postupci iz prvog stavka okončani.

Stupanjem na snagu, u mjeri u kojoj se tiče odnosa između Gruzije i Zajednice, ovaj Sporazum zamjenjuje Sporazum između Europske ekonomske zajednice, Europske zajednice za atomsku energiju i Saveza Sovjetskih Socijalističkih Republika o trgovini i trgovinskoj i gospodarskoj suradnji potpisan u Bruxellesu 18. prosinca 1989.

Članak 105.

U slučaju da prije okončanja postupaka potrebnih za stupanje na snagu ovog Sporazuma odredbe određenih dijelova ovog Sporazuma stupe na snagu na temelju privremenog sporazuma između Zajednice i Gruzije, stranke su suglasne da u takvim okolnostima izraz „dan stupanja na snagu ovog Sporazuma” znači dan stupanja na snagu tog privremenog sporazuma.

Hecho en Luxemburgo, el veintidós de abril de mil novecientos noventa y seis.

Udfærdiget i Luxembourg, den toogtyvende april nitten hundrede og seksoghalvfems.

Geschehen zu Luxemburg am zweiundzwanzigsten April neunzehnhundertsechsundneunzig.

Έγινε στο Λουξεμβούργο, στις είκοσι δύο Απριλίου χίλια εννιακόσια ενενήντα έξι.

Done at Luxembourg on the twenty-second day of April in the year one thousand nine hundred and ninety-six.

Fait à Luxembourg, le vingt-deux avril mil neuf cent quatre-vingt-seize.

Fatto a Lussemburgo, addì ventidue aprile millenovecentonovantasei.

Gedaan te Luxemburg, de tweeëntwintigste april negentienhonderd zesennegentig.

Feito no Luxemburgo, em vinte e dois de Abril de mil novecentos e noventa e seis.

Tehty Luxemburgissa kahdentenakymmenentenätoisena päivänä huhtikuuta vuonna tuhatyhdeksänsataayhdeksänkymmentäkuusi.

Som skedde i Luxemburg den tjugoandra april nittonhundranittiosex.

Pour le Royaume de Belgique

Voor het Koninkrijk België

Für das Königreich Belgien

Cette signature engage également la Communauté française, la Communauté flamande, la Communauté germanophone, la Région wallonne, la Région flamande et la Région de Bruxelles-Capitale.

Deze handtekening verbindt eveneens de Vlaamse Gemeenschap, de Franse Gemeenschap, de Duitstalige Gemeenschap, het Vlaamse Gewest, het Waalse Gewest en het Brusselse Hoofdstedelijke Gewest.

Diese Unterschrift verbindet zugleich die Deutschsprachige Gemeinschaft, die Flämische Gemeinschaft, die Französische Gemeinschaft, die Wallonische Region, die Flämische Region und die Region Brüssel-Hauptstadt.

For Kongeriget Danmark

Für die Bundesrepublik Deutschland

Για την Ελληνική Δημοκρατία

Por el Reino de España

Pour la République française

Thar ceann na hÉireann

For Ireland

Per la Repubblica italiana

Pour le Grand-Duché de Luxembourg

Voor het Koninkrijk der Nederlanden

Für die Republik Österreich

Pela República Portuguesa

Suomen tasavallan puolesta

För Republiken Finland

För Konungariket Sverige

For the United Kingdom of Great Britain and Northern Ireland

Por las Comunidades Europeas

For De Europæiske Fællesskaber

Für die Europäischen Gemeinschaften

Για τις Ευρωπαϊκές Κοινότητες

For the European Communities

Pour les Communautés européennes

Per le Comunità europee

Voor de Europese Gemeenschappen

Pelas Comunidades Europeias

Euroopan yhteisöjen puolesta

För Europeiska gemenskaperna

POPIS PRILOŽENIH DOKUMENATA

Prilog I. Indikativni popis povlastica koje Gruzija odobrava neovisnim državama u skladu s člankom 9. stavkom 3. Prilog II. Konvencije o intelektualnom, industrijskom i trgovačkom vlasništvu iz članka 42. Prilog III. Financijske usluge iz članka 26. stavka 3. Prilog IV. Rezerve Zajednice u skladu s člankom 23. stavkom 2. Prilog V. Rezerve Gruzije u skladu s člankom 23. stavkom 4.

Protokol o uzajamnoj pomoći između administrativnih tijela u carinskim pitanjima.

PRILOG I.

INDIKATIVNI POPIS POVLASTICA KOJE GRUZIJA ODOBRAVA NEOVISNIM DRŽAVAMA U SKLADU S ČLANKOM 9. STAVKOM 3.

Sve neovisne države:

1. Ne primjenjuju se nikakve uvozne carine.

2. Pri uvozu se ne primjenjuje ni PDV ni trošarine.

3. Poseban sustav nekomercijalnih operacija, uključujući plaćanja koja proizlaze iz tih operacija.

PRILOG II.

KONVENCIJE O INTELEKTUALNOM, INDUSTRIJSKOM I TRGOVAČKOM VLASNIŠTVU IZ ČLANKA 42.

1. Članak 42. stavak 2. odnosi se na sljedeće multilateralne konvencije: — Međunarodna konvencija za zaštitu umjetnika izvođača, proizvođača fonograma i organizacija za radiodifuziju (Rim, 1961.), — Protokol uz Madridski sporazum o međunarodnoj registraciji žigova (Madrid, 1989.), — Nicanski sporazum o međunarodnoj klasifikaciji proizvoda i usluga za registraciju žigova (Ženeva 1977., izmijenjen 1979.), — Budimpeštanski ugovor o međunarodnom priznavanju depozita mikroorganizama za potrebe patentnog postupka (1979., izmijenjen 1980.), — Međunarodna konvencija za zaštitu novih biljnih sorti (UPOV) (Ženevski akt, 1991.).

2. Vijeće za suradnju može preporučiti da se članak 42. stavak 2. primjenjuje na druge multilateralne konvencije. Ako dođe do problema u području intelektualnog, industrijskog i trgovačkog vlasništva koji utječu na trgovinske uvjete, poduzet će se žurno savjetovanje, na zahtjev bilo koje od stranaka, radi postizanja obostrano zadovoljavajućih rješenja.

3. Stranke potvrđuju važnost koju pridaju obvezama koje proizlaze iz sljedećih multilateralnih konvencija: — Bernska konvencija za zaštitu književnih i umjetničkih djela (Pariški akt, 1971.), — Pariška konvencija za zaštitu industrijskog vlasništva (Stockholmski akt iz 1967., izmijenjen 1979.), — Madridski sporazum o međunarodnoj registraciji žigova (Stockholmski akt iz 1967., izmijenjen 1979.), — Ugovor o suradnji u području patenata (Washington, 1970., izmijenjen 1979. i 1984.).

4. Od stupanja na snagu ovog Sporazuma Gruzija odobrava trgovačkim društvima i državljanima Zajednice, u pogledu priznavanja i zaštite intelektualnog, industrijskog i trgovačkog vlasništva, tretman koji nije manje povoljan od tretmana koji na temelju bilateralnih sporazuma daje bilo kojoj trećoj zemlji.

5. Odredbe stavka 4. ne primjenjuju se na povlastice koje Gruzija odobrava bilo kojoj trećoj zemlji na temelju stvarne uzajamnosti i na povlastice koje Gruzija odobrava nekoj drugoj zemlji bivšeg SSSR-a.

PRILOG III.

FINANCIJSKE USLUGE IZ ČLANKA 26. STAVKA 3.

Financijska je usluga svaka usluga financijske naravi koju nudi davatelj financijskih usluga jedne stranke. Financijske usluge obuhvaćaju sljedeće djelatnosti:

A. Sve usluge osiguranja i u vezi s osiguranjem

1. Izravno osiguranje (uključujući i suosiguranje):

i. životno;

ii. neživotno.

2. Reosiguranje i retrocesija.

3. Posredovanje kod osiguranja, npr. aktivnosti brokera i agenata.

4. Pomoćne usluge u vezi s osiguranjem, kao što je davanje savjeta, aktuarske usluge, usluge procjene rizika i rješavanja odštetnih zahtjeva.

B. Bankovne i druge financijske usluge (isključujući osiguranje)

1. Primanje pologa i ostalih povratnih sredstava od građanstva.

2. Sve vrste posudbi, uključujući, inter alia, potrošačke zajmove, hipotekarne kredite, faktoring i financiranje komercijalnih transakcija.

3. Financijski lizing.

4. Sva plaćanja i usluge prijenosa novca, uključujući kreditne i debitne kartice, putničke čekove i bankovne mjenice.

5. Garancije i preuzete obveze.

6. Trgovanje za svoj račun i za račun klijenata, na burzi, izvanburzovnom tržištu ili drukčije, sljedećim:

(a) instrumenti tržišta novca (čekovi, mjenice, potvrde o depozitu itd.);

(b) devize;

(c) izvedeni proizvodi koji uključuju ali se ne ograničavaju na terminske ugovore i opcije;

(d) tečajni i kamatni instrumenti, uključujući proizvode poput swapa, ugovora s terminskim tečajem itd.;

(e) prenosivi vrijednosni papiri;

(f) ostali prenosivi instrumenti i financijska imovina, uključujući poluge.

7. Sudjelovanje u izdavanju svih vrsta vrijednosnih papira, uključujući preuzimanje prodaje vrijednosnih papira i plasman u svojstvu agenata (javno ili privatno) i pružanje usluga u vezi s takvim izdanjima.

8. Brokerski novčani poslovi.

9. Upravljanje imovinom, kao npr. upravljanje gotovinom ili portfeljom, svi oblici upravljanja zajedničkim ulaganjem, upravljanje mirovinskim fondovima, usluge skrbništva nad depozitorijima i zakladama.

10. Usluge namire i kliringa za financijsku imovinu, uključujući vrijednosne papire, izvedene proizvode i ostale prenosive instrumente.

11. Savjetodavno posredovanje i ostale pomoćne financijske usluge u svim aktivnostima navedenima pod točkama od 1. do 10., uključujući kreditne reference i analize, istraživanje i savjete o ulaganju i portfelju, savjete o stjecanju vlasništva nad trgovačkim društvima te restrukturiranju i strategiji trgovačkih društava.

12. Pružanje i prijenos financijskih informacija te financijska obrada podataka i za nju potrebna programska podrška od strane davatelja ostalih financijskih usluga.

Iz definicije financijskih usluga isključene su sljedeće djelatnosti:

(a) djelatnosti koje obavljaju središnje banke ili neke druge javne ustanove u provođenju monetarnih i tečajnih politika;

(b) djelatnosti koje vode središnje banke, vladine agencije ili uredi, ili javne ustanove, za račun ili uz jamstvo vlade, osim kada te djelatnosti mogu izvršavati davatelji financijskih usluga natječući se s takvim javnim tijelima;

(c) djelatnosti koje čine dio zakonom propisanog sustava socijalnog osiguranja ili javnih mirovinskih programa, osim ako te djelatnosti mogu izvršavati davatelji financijskih usluga natječući se s javnim tijelima ili privatnim institucijama.

PRILOG IV.

REZERVE ZAJEDNICE U SKLADU S ČLANKOM 23. STAVKOM 2.

Rudarstvo

U nekim državama članicama za prava na rude i minerale za trgovačka društva koja nisu pod nadzorom Zajednica mogu se zahtijevati koncesije.

Ribarstvo

Pristup biološkim potencijalima i lovištima ribe smještenima u pomorskim vodama koje potpadaju pod suverenitet i jurisdikciju država članica Zajednice kao i njihova uporaba ograničuju se na ribarske brodove koji plove pod zastavom države članice Zajednice i registrirani su u Zajednici, osim ako je drukčije predviđeno.

Kupnja nekretnina

U nekim državama članicama kupnja nekretnina od strane trgovačkih društava izvan Zajednice podliježe ograničenjima.

Audiovizualne usluge uključujući radio

Nacionalni tretman u vezi s proizvodnjom i distribucijom, uključujući emitiranje i druge oblike javnog prijenosa može biti rezerviran za audiovizualne uratke koji zadovoljavaju određene kriterije u pogledu podrijetla.

Usluge telekomunikacija uključujući mobilne i satelitske usluge

Rezervirane usluge

U nekim je državama članicama pristup tržištu u vezi s dopunskim uslugama i infrastrukturom ograničen.

Profesionalne usluge

Usluge rezervirane za fizičke osobe koje su državljani država članica. Pod određenim uvjetima te osobe smiju osnovati trgovačka društva.

Poljoprivreda

U nekim državama članicama nacionalni tretman ne važi za trgovačka društva koja nisu pod nadzorom Zajednice, a žele se baviti poduzetništvom u poljoprivredi. Stjecanje vinograda od strane trgovačkih društava koja nisu pod nadzorom Zajednice podliježe postupku obavješćivanja ili, prema potrebi, odobrenju.

Usluge novinskih agencija

U nekim državama članicama ograničenja inozemnog udjela u izdavačkim društvima i društvima za radiodifuziju.

PRILOG V.

REZERVE GRUZIJE U SKLADU S ČLANKOM 23. STAVKOM 4.

1. Sadašnjim se gruzijskim zakonodavstvom o ulaganjima zahtijeva dozvola nadležnih gruzijskih tijela za ulaganja inozemnih trgovačkih društava i ulaganja gruzijskih trgovačkih društava u kojima država nema kontrolni paket dionica ( 1 ). Uvjeti za izdavanje takvih dozvola ne smiju dovesti do diskriminacije između privatnih gruzijskih i inozemnih trgovačkih društava, kako je predviđeno gruzijskim pravom. To se izdavanje dozvola ne smije upotrebljavati za poništenje povlastica odobrenih trgovačkim društvima Zajednice na temelju članka 23. stavka 4. ovog Sporazuma, niti za izbjegavanje bilo koje druge odredbe ovog Sporazuma. Posebno se ne smije upotrebljavati za sprečavanje osnivanja trgovačkih društava Zajednice u bilo kojem području gospodarske djelatnosti, osim kako je niže predviđeno. Dozvola se ne može opozvati bez opravdanog razloga, a protiv takvog opoziva može se podnijeti žalba te se, prema potrebi, može pokrenuti postupak rješavanja spora. Najkasnije 31. prosinca 1998. Gruzija će uskladiti svoje zakonodavstvo o izdavanju dozvola sa standardnom međunarodnom praksom, a posebno sa zakonodavstvom Zajednice. Zajednica u tom području pruža tehničku pomoć. Tijekom tog prijelaznog razdoblja Gruzija ne poduzima nikakve mjere niti akcije kojima bi uvjeti osnivanja i djelovanja trgovačkih društava Zajednice postali restriktivniji od postojećeg stanja na dan koji prethodi danu parafiranja ovog Sporazuma.

2. Inozemno je ulaganje zabranjeno u sljedećim područjima: — obrana i sigurnost Gruzije, — priprava i prodaja narkotika i psihotropnih tvari, — uzgoj i prodaja biljaka koje sadrže narkotike ili otrovne tvari.

3. Nadležna tijela Gruzije zahtijevaju posebnu dozvolu od inozemnog trgovačkog društva ako ono želi obavljati djelatnosti u krugu od 20 km od gruzijskih granica ili u drugim zonama određenima kao zone od vitalne važnosti za nacionalnu sigurnost ili za zaštitu okoliša Gruzije.

4. U sljedećim područjima gospodarske djelatnosti gruzijsko zakonodavstvo zahtijeva da država ima najmanje 51 % udjela u društvima s inozemnim sudjelovanjem. Taj se postotak može smanjiti ako tako odluči gruzijski parlament: — ekspolatacija plinskih i naftnih cjevovoda, komunikacija i dalekovoda, vrelovoda od nacionalne važnosti te zgrada i ostalih postrojenja ključnih za njihovu eksploataciju, — eksploatacija autoputova i željeznica, zračnih i pomorskih luka od nacionalne važnosti u Gruziji, — izdavanje vrijednosnih papira, novčanica, kovanog novca i poštanskih maraka, — liječenje pacijenata oboljelih od vrlo opasnih zaraznih bolesti, uključujući zarazne kožne i venerične bolesti i mentalnu poremećenost, — veterinarsko liječenje životinja koje boluju od opasnih bolesti, — proizvodnja čistog alkohola.

5. Budući da gruzijsko zakonodavstvo ne pravi razliku između inozemnih ulagača i gruzijskih nedržavnih poduzeća u pogledu dugoročnog zakupa zemljišta, trenutačno im ne dozvoljava kupnju zemljišta ili prirodnih izvora.

6. Za inozemna trgovačka društva koja žele tražiti ili eksploatirati nalazišta minerala, ili vaditi ili eksploatirati prirodna bogatstva u Gruziji ili u gruzijskom kontinentalnom pojasu, zahtijeva se koncesija Vlade Gruzije.

Primjena rezervi u ovom Prilogu ni u kojem slučaju ne može rezultirati tretmanom koji je manje povoljan od onog koji se odobrava trgovačkim društvima bilo koje treće zemlje. Svako ublažavanje tih ograničenja proširit će na se trgovačka društva Zajednice na temelju nacionalnog tretmana ili tretmana najpovlaštenije nacije, ovisno o tome koji je bolji.

Budući razvoj gruzijskog zakonodavstva o ulaganju odvijat će se u skladu s odredbama i u duhu ovog Sporazuma uključujući posebno njegova opća načela, uvjete koji utječu na poslovni nastan i djelovanje trgovačkih društava te odredbe koje se odnose na suradnju u području zakonodavstva (glave I., IV. i V.) kao i razmjenu pisama između Zajednice i Gruzije u vezi s poslovnim nastanom trgovačkih društava.

PROTOKOL

o uzajamnoj pomoći između administrativnih tijela u carinskim pitanjima













Članak 1.

Definicije

Za potrebe ovog Protokola:

(a) „carinsko zakonodavstvo” znači svaka zakonska ili regulatorna odredba koja se primjenjuje na području stranaka, a kojom se uređuje uvoz, izvoz i provoz robe i njezino stavljanje u bilo koji carinski postupak, uključujući i mjere zabrane, ograničenja i kontrole;

(b) „podnositelj molbe” znači nadležno administrativno tijelo koje je stranka za to imenovala i koje podnosi molbu za pomoć u carinskim pitanjima;

(c) „primatelj molbe” znači nadležno administrativno tijelo koje je stranka za to imenovala i koje prima molbu za pomoć u carinskim pitanjima;

(d) „osobni podaci” znači sve informacije koje se odnose na pojedinca čiji je identitet utvrđen ili ga je moguće utvrditi.

Članak 2.

Područje primjene

1. Stranke pomažu jedna drugoj, u područjima svoje nadležnosti na način i pod uvjetima utvrđenima ovim Protokolom, u sprečavanju, otkrivanju i istraživanju djela protivnih carinskom zakonodavstvu.

2. Pomoć u carinskim pitanjima, na način kako je utvrđeno ovim Protokolom, primjenjuje se na sva administrativna tijela stranaka koja su nadležna za primjenu ovog Protokola. Ona ne dovodi u pitanje pravila kojima se uređuje uzajamna pomoć u području kaznenih djela. Isto tako ne obuhvaća informacije koje su dobivene izvršavanjem ovlasti na zahtjev pravosudnih tijela, osim ako ta tijela odobre priopćavanje tih informacija.

Članak 3.

Pomoć na temelju molbe

1. Na zahtjev podnositelja molbe, primatelj molbe mu dostavlja sve relevantne informacije koje mu mogu omogućiti da osigura ispravnu primjenu carinskog zakonodavstva, uključujući i informacije o primijećenim ili planiranim aktivnostima koje jesu ili mogu biti djela protivna tom zakonodavstvu.

2. Na zahtjev podnositelja molbe, primatelj molbe ga obavješćuje je li roba koja je izvezena s područja jedne stranke uredno uvezena na područje druge stranke i prema potrebi navodi koji je carinski postupak primijenjen na robu.

3. Na zahtjev podnositelja molbe, primatelj molbe poduzima potrebne mjere u okviru vlastitih zakonskih ili regulatornih odredaba kako bi osigurao da se provodi nadzor nad:

(a) fizičkim ili pravnim osobama za koje se iz opravdanih razloga vjeruje da čine ili su činile djela protivna carinskom zakonodavstvu;

(b) mjestima na kojima je roba pohranjena na takav način da se može sumnjati da je ta roba namijenjena za uporabu u djelima protivnima carinskom zakonodavstvu;

(c) kretanjem robe za koju se zna da bi mogla dovesti do djela protivnih carinskom zakonodavstvu;

(d) prijevoznim sredstvima za koja se opravdano može vjerovati da su bila, jesu ili bi mogla biti upotrijebljena u djelima protivnima carinskom zakonodavstvu.

Članak 4.

Spontana pomoć

Stranke jedna drugoj pomažu i bez prethodne molbe, u skladu sa svojim zakonskim ili regulatornim odredbama ako to smatraju nužnim za pravilnu primjenu carinskog zakonodavstva, posebice pružanjem informacija koje se odnose na:

— aktivnosti koje jesu ili izgledaju kao djela protivna carinskom zakonodavstvu, a koje bi mogle zanimati drugu stranku,

— nove načine ili metode primijenjene u obavljanju takvih djela,

— robu za koju se zna da je predmet djela protivnih carinskom zakonodavstvu,

— fizičke ili pravne osobe za koje se opravdano može vjerovati da čine ili su činile djela protivna carinskom zakonodavstvu,

— prijevozna sredstva za koja se iz opravdanih razloga može vjerovati da su bila, jesu ili bi mogla biti upotrijebljena u djelima protivnima carinskom zakonodavstvu.

Članak 5.

Dostava/obavješćivanje

Na zahtjev podnositelja molbe, primatelj molbe u skladu sa svojim zakonskim ili regulatornim odredbama poduzima sve potrebne mjere kako bi adresatu s boravištem ili sjedištem na njegovom području:

— dostavio svu dokumentaciju, ili

— ga obavijestio o bilo kojoj odluci,

iz područja primjene ovog Protokola. Što se tiče same molbe, u takvim se slučajevima primjenjuje članak 6. stavak 3.

Članak 6.

Oblik i sadržaj molbe za pomoć

1. Molbe u skladu s ovim Protokolom sastavljaju se u pisanom obliku. Molbama se prilažu dokumenti koji su potrebni da bi se omogućilo rješavanje molbe. Ako je to potrebno zbog žurnosti situacije, mogu se prihvatiti i usmene molbe, ali ih odmah treba potvrditi u pisanom obliku.

2. Molbe iz stavka 1. ovog članka sadrže sljedeće podatke:

(a) podnositelj molbe;

(b) zatražena mjera;

(c) predmet molbe i razlozi za molbu;

(d) zakonska ili regulatorna odredba i drugi pravni elementi u pitanju;

(e) što je moguće točniji i sveobuhvatniji podaci o fizičkim ili pravnim osobama koje su predmet istražnih postupaka;

(f) sažetak relevantnih činjenica i već poduzetih istražnih aktivnosti, osim u slučajevima koji su utvrđeni u članku 5.

3. Molbe se dostavljaju na službenom jeziku primatelja molbe ili na jeziku koji je njemu prihvatljiv.

4. Ako molba ne zadovoljava gore navedene formalne zahtjeve, može se zatražiti da je se ispravi ili dopuni; međutim, moguće je naložiti i primjenu mjera predostrožnosti.

Članak 7.

Rješavanje molbe

1. Radi rješavanja molbe za pomoć, primatelj molbe u granicama svojih nadležnosti i raspoloživih resursa postupa kao da postupa za svoj račun ili na zahtjev drugih tijela te iste stranke, tako što dostavlja već ranije dostupne informacije, obavlja odgovarajuće istražne aktivnosti ili osigurava njihovo obavljanje. Ta se odredba primjenjuje i na svaki drugi administrativni odjel na koji primatelj molbe naslovi zahtjev u slučaju kada sam ne može djelovati.

2. Molbe za pomoć rješavaju se u skladu sa zakonskim ili regulatornim odredbama stranke koja je molbu primila.

3. Ovlašteni službenici jedne stranke mogu, uz suglasnost druge uključene stranke i podložno uvjetima koje ta druga stranka odredi, od ureda primatelja molbe ili od ureda za koji je primatelj molbe odgovoran, dobiti informacije povezane s aktivnostima koje jesu ili mogu biti djela protivna carinskom zakonodavstvu, a koje su podnositelju molbe potrebne u smislu ovog Protokola.

4. Službenici jedne stranke mogu, uz suglasnost druge uključene stranke i podložno uvjetima koje ta druga stranka od